# ÚPLNÉ ZNENIE STANOV

**SLOVENSKÉHO STOLNOTENISOVÉHO ZVÄZU**

*schválené na zasadnutí Celoslovenskej konferencie Slovenského stolnotenisového zväzu*

*konanej dňa 19. 6. 2019 v Bratislave*

*(ďalej len “Stanovy”)*

**PRVÁ ČASŤ**

**Základné ustanovenia**

**Článok 1**

**Názov, sídlo, právna forma a symboly**

1. Slovenský stolnotenisový zväz (ďalej len „SSTZ“) je športovou organizáciou podľa § 8 ods. 1 zákona č. 440/2015 Z. z. o športe a o zmene a doplnení niektorých zákonov (ďalej len “Zákon”), ktorá má právnu formu občianskeho združenia založeného podľa zákona č. 83/1990 Zb. o združovaní občanov v znení neskorších predpisov, ktorá na území Slovenskej republiky plní úlohy národného športového zväzu.

2. Sídlom SSTZ je: Černockého 6, 831 53 Bratislava, Slovenská republika.

3. SSTZ je členom Medzinárodnej stolnotenisovej federácie (“International Table Tennis Federation“ , ďalej len „ITTF“) a Európskej stolnotenisovej únie (“European Table Tennis Union“, ďalej len „ETTU“). Je jedným z nástupcov Československej tabletenisovej asociácie, založenej v roku 1925 a pokračovateľom Českej a Slovenskej stolnotenisovej asociácie.

4. Symbolom SSTZ je logo so skráteným názvom „SSTZ“. Symbol SSTZ je vyobrazený v prílohe týchto stanov.

5. SSTZ je členom Slovenského olympijského a športového výboru (SOŠV) a členom Konfederácie športových zväzov SR (KŠZ SR).

6. SSTZ má právo používať štátny znak SR.

7. V činnosti SSTZ, jeho orgánov a členov sa uplatňujú predovšetkým princípy:

**-** fair play,

* olympizmu,
* odbornosti,
* slušnosti,
* princíp efektívnosti/hospodárnosti,
* princíp apolitickosti,
* princíp zákonnosti,
* Svetového antidopingového programu a opatrenia proti manipulácii priebehu a výsledkov súťaží a iné pravidlá a opatrenia proti negatívnym javom v športe vyplývajúce z medzinárodných predpisov a rozhodnutí.

**Článok 2**

**Vymedzenie základných pojmov**

Pre účely predpisov SSTZ s cieľom dodržiavať jednotné a zaužívané názvoslovie sa rozumie pod pojmom:

a) **člen SSTZ -** riadny člen SSTZ a pridružený člen SSTZ ako právnická osoba a individuálny člen SSTZ a čestný člen SSTZ ako fyzická osoba,

b) **športovec SSTZ** - športovec vykonávajúci šport v klube, ktorý sa zúčastňuje na súťaži družstiev alebo jednotlivcov organizovanej SSTZ, registrovaný za tento klub v zdrojovej evidencii SSTZ, športovec vykonávajúci šport, ktorý sa zúčastňuje na súťaži v reprezentácii SR, registrovaný v zdrojovej evidencii SSTZ ako individuálny člen SSTZ v rámci celoslovenského informačného systému

c) **funkcionár** - člen orgánu SSTZ alebo orgánu jeho člena a ďalšie osoby zodpovedné za organizačné, technické, zdravotnícke a administratívne záležitosti v rámci medzinárodných športových organizácii ITTF, ETTU alebo iných medzinárodných organizácií alebo v klube, najmä predseda, Generálny sekretár, Športový riaditeľ SSTZ, majiteľ (akcionár, spoločník a pod.) alebo iná osoba, ktorá má právomoc súvisiacu s plnením úloh v rámci medzinárodnej športovej organizácie, regionálneho, krajského, oblastného, okresného stolnotenisového zväzu, klubov, alebo inej športovej organizácie,

d) **klub** - športová organizácia zapísaná v informačnom systéme športu ako športový klub, ktorá je riadnym členom SSTZ, za klub sa na účely účasti v súťaži, disciplinárne účely a účely riešenia sporov považuje aj združenie osôb na základe zmluvy o združení, ak má určeného zodpovedného zástupcu; ako aj škola alebo iná organizácia, ktorej družstvo sa zúčastňuje na súťaži organizovanej SSTZ alebo jeho členom,

e) **sekretariát SSTZ** - organizačný útvar SSTZ a osoby, ktoré na základe pracovnej alebo inej zmluvy podliehajú priamemu riadeniu zo strany Predsedu SSTZ / generálneho sekretára,

f) **hlasovanie “per rollam”** - písomné hlasovanie mimo riadneho zasadnutia orgánu SSTZ korešpondenčne alebo elektronicky,

g) **písomne -** okrem bežnej korešpondenčnej formy aj elektronická forma komunikácie pri zasielaní, oznamovaní alebo doručovaní informácií, podaní, rozhodnutí alebo iných dokumentov s využitím informačného systému športu, dátovej schránky adresáta alebo iného bežne používaného emailového účtu adresáta oznámeného na tento účel SSTZ a uvedeného za tým účelom v informačnom systéme športu alebo na webovom sídle SSTZ (napr. úradná správa a pod.).

**Druhá časť**

**Právny systém SSTZ**

**Článok 3**

**Systém predpisov a iných právnych aktov SSTZ**

1. Najvyšším predpisom SSTZ sú **stanovy**.

2. Orgány SSTZ v rámci ich pôsobnosti vymedzenej na základe stanov vydávajú **predpisy, rozhodnutia, odporúčania a stanoviská**, ktoré musia byť v súlade so stanovami SSTZ.

3. V rámci SSTZ vydávajú príslušné orgány najmä tieto ďalšie predpisy záväzné pre všetkých členov SSTZ, ktorých činnosti sa týkajú:

a) **volebný poriadok** – schvaľuje Konferencia SSTZ; upravuje prípravu a priebeh volieb do volených orgánov SSTZ,

b) **rokovací poriadok Konferencie SSTZ** – schvaľuje Konferencia SSTZ; upravuje procesné pravidlá rokovania Konferencie,

c) **rokovací poriadok Výkonného výboru SSTZ (VV SSTZ)** – schvaľuje VV SSTZ; upravuje procesné pravidlá rokovania VV SSTZ,

d) **ostatné poriadky** – schvaľuje VV SSTZ, upravujú najvýznamnejšie oblasti činnosti SSTZ, (napr. Súťažný poriadok, Registračný poriadok, Disciplinárny poriadok,Prestupový poriadok, a pod.)

e) **štatúty** – schvaľuje VV STTZ, upravujú najmä pravidlá činnosti odborných komisií, Národného stolnotenisového centra (ďalej len „NSTC“) a Národného stolnotenisového centra mládeže (ďalej len „NSTCM“) a ďalších orgánov SSTZ, v rámci pôsobnosti, ktorá im bola zverená,

f) **smernice** – schvaľuje VV SSTZ ; upravujú pravidlá fungovania jednotlivých úsekov a oblastí v pôsobnosti VV SSTZ a Sekretariátu SSTZ,

g) **organizačný pokyn** – vydáva predseda alebo generálny sekretár na úpravu organizácie práce a plnenia úloh sekretariátom SSTZ, ktoré sú v pôsobnosti osôb s delegovanou právomocou.

4. **Rozhodnutia** sú záväzné v celom rozsahu. Rozhodnutie vydáva orgán SSTZ v rozsahu svojej pôsobnosti spravidla formou uznesenia. Rozhodnutie, ktoré označuje tých, ktorým je určené je záväzné len pre označené osoby.

5. **Odporúčania** a **stanoviská** nie sú záväzné, avšak orgány SSTZ sú vždy povinné stanoviská kontrolóra SSTZ a odborných orgánov SSTZ zohľadňovať pri svojich rozhodnutiach. Orgány SSTZ ich vydávajú v rozsahu svojej pôsobnosti. Slúžia k zjednoteniu postupov a poskytnutiu odborných informácií k rozhodovaniu orgánov SSTZ.

6. **Výklad stanov alebo iného predpisu SSTZ** podáva VV SSTZ .

**Článok 4**

**Predpisy a rozhodnutia členov SSTZ**

1. Kluby, oddiely, oblastné, okresné, regionálne výbory SSTZ a iné právnické osoby (združenia športovcov, trénerov, rozhodcov a pod.), ktoré sa chcú podieľať na športovej činnosti v rámci SSTZ, musia byť členmi SSTZ .

2. Predpisy a rozhodnutia osôb uvedených v odseku 1 musia byť v súlade s právnym poriadkom, predpismi SSTZ a predpismi ITTF a ETTU.

3. Ak SSTZ zistí zásadný nesúlad predpisu člena SSTZ s predpismi SSTZ, uloží členovi SSTZ jeho odstránenie.

**Článok 5**

**Disciplinárne konanie**

1. Disciplinárne konanie vedú disciplinárne orgány SSTZ voči športovcovi, športovému odborníkovi, klubu alebo inej osobe, ktorá má príslušnosť k SSTZ, za porušenie pravidiel súťaže, predpisov SSTZ alebo rozhodnutí SSTZ (ďalej len “disciplinárne previnenie”), ktorého sa dopustili v čase, keď mali príslušnosť k SSTZ.

2. Disciplinárne konanie rešpektuje princípy spravodlivého procesu. Pravidlá disciplinárneho konania upravuje Disciplinárny poriadok.

3. Disciplinárne previnenia, sankcie, ktoré je možné za disciplinárne previnenia uložiť a opatrenia, ktoré je možné v súvislosti s disciplinárnym previnením uložiť, upravuje Disciplinárny poriadok SSTZ alebo aj iné predpisy SSTZ.

4. Za závažné porušenie pravidiel súťaže, predpisov SSTZ alebo rozhodnutia SSTZ sa považuje porušenie povinnosti podľa článku 5 ods. 3 Stanov a porušenie inej povinností, ktorej porušenie sa podľa predpisov SSTZ považuje za závažné (závažné disciplinárne previnenie).

**Článok 6**

**Riešenie sporov**

1. Členovia SSTZ sa zaväzujú spory, ktoré medzi nimi vznikli alebo vzniknú v rámci hnutia súvisiace s ich športovou činnosťou, najmä pri organizovaní, vykonávaní, riadení a správe športu, ovplyvňujúce súťaž a jej účastníkov, športovcov, športových odborníkov, funkcionárov a zamestnancov SSTZ alebo jeho členov, riešiť prednostne pred orgánmi SSTZ.

2. Členovia SSTZ uznávajú právomoc a príslušnosť Športového arbitrážneho súdu v Lausanne (“Court of Arbitration for Sport”; ďalej tiež “CAS”) ako najvyššieho nezávislého a nestranného orgánu pre rozhodovanie sporov s medzinárodným prvkom v stolnom tenise v zmysle príslušných ustanovení stanov ITTF a ETTU.

**Tretia časť**

**Členstvo**

**Článok 7**

**Členstvo v SSTZ a členovia SSTZ**

1. Členstvo v SSTZ je dobrovoľné.

2. Členstvom v SSTZ, člen SSTZ prejavuje súhlas a vôľu podriadiť sa platným pravidlám stolnotenisového hnutia, ktoré sú vyjadrené v predpisoch SSTZ, ITTF a ETTU, ako aj rozhodnutiam ich orgánov vydaným v súlade s nimi.

3. SSTZ zabezpečuje plnenie svojho poslania, cieľov a úloh najmä prostredníctvom svojich členov a v spolupráci s nimi.

4. SSTZ má:

a) riadnych členov, ktorí sú právnickými osobami,

b) pridružených členov, ktorí sú právnickými osobami,

c) individuálnych členov, ktorí sú fyzickými osobami a

d) čestných členov, ktorí sú fyzickými osobami.

5. Informácie súvisiace s členstvom v SSTZ a informácie o ďalších osobách s príslušnosťou k SSTZ sú vedené v registri členov SSTZ, vedenom v informačnom systéme SSTZ a v informačnom systéme športu. Úkony súvisiace s členstvom v SSTZ sa môžu vykonávať elektronickou formou, ak SSTZ vytvorí na to podmienky a predpoklady.

6. Práva a povinnosti členov SSTZ sú okrem Stanov upravené aj ďalšími predpismi SSTZ.

**Článok 8**

**Vznik a zánik členstva v SSTZ**

1. Členom SSTZ sa môže stať uchádzač, ktorý splní podmienky stanovené v Stanovách. Na vznik členstva v SSTZ nie je právny nárok. Podmienky pre vstup do SSTZ musia byť pre všetkých uchádzačov rovnaké.

2. Podmienky a postup prijatia za člena SSTZ upravujú Stanovy a Registračný poriadok SSTZ schválený VV SSTZ.

3. Splnenie podmienok prijatia za člena SSTZ kontroluje sekretariát SSTZ v súlade s predpismi SSTZ.

4. O neprijatí za člena a o vylúčení riadneho, pridruženého člena SSTZ a čestného člena rozhoduje Konferencia SSTZ; o vylúčení člena, ktorý je fyzickou osobou rozhoduje disciplinárny orgán SSTZ.

5. Členstvo v SSTZ zaniká:

a) vystúpením,

b) vylúčením,

c) smrťou,

d) právnym zánikom člena SSTZ,

e) nezaplatením členského ak pozastavenie členstva z titulu neplatenia členského v zmysle čl. 16 ods. 3 trvá viac ako 60 dní.

6. Zánik členstva v SSTZ má za následok zánik všetkých práv, ktoré sa spájajú s členstvom v SSTZ. Zánik členstva v SSTZ nezbavuje člena, ktorého členstvo v SSTZ zaniká, jeho finančných alebo aj iných záväzkov voči SSTZ, iným členom SSTZ a ďalším osobám s príslušnosťou k SSTZ.

7. Pri zániku členstva v SSTZ v priebehu súťažného obdobia upravuje športovo-technické dôsledky zániku členstva Súťažný poriadok SSTZ. Uhradené štartovné, kaucia, členské, ani iné poplatky uhradené SSTZ v súlade s predpismi SSTZ sa pri zániku členstva v SSTZ zanikajúcemu členovi nevracajú.

**Článok 9**

**Riadne členstvo v SSTZ**

1. O prijatí za riadneho člena SSTZ rozhoduje VV SSTZ , ktorý môže túto právomoc delegovať sekretariátu SSTZ po tom, čo uchádzač o riadne členstvo splní podmienky uvedené v odseku 4 a 5 a v Registračnom poriadku SSTZ.

2. Riadnymi členmi SSTZ po splnení podmienok stanovených Stanovami sú:

a) športové kluby, ktoré sú právnickými osobami,

b) regionálne, krajské, okresné a oblastné výbory SSTZ,

c) združenia klubov a iné organizácie hráčov, rozhodcov, trénerov,

d) združenia a iné právnické osoby reprezentujúce stolný tenis

3. Na Konferencii SSTZ uplatňujú riadni členovia SSTZ svoje práva priamo alebo prostredníctvom volených delegátov alebo zástupcov.

4. Každá právnická osoba, ktorá sa chce stať riadnym členom SSTZ (ďalej len „uchádzač“) musí podať písomnú prihlášku adresovanú SSTZ, ak tieto stanovy nestanovujú inak.

5. K prihláške musí uchádzač priložiť nasledujúce dokumenty:

a) kópiu platných stanov alebo obdobnej zakladateľskej listiny uchádzača,

b) aktuálny výpis z príslušného registra použiteľný na právne účely (napr. obchodný register, živnostenský register, register organizácií Štatistického úradu SR), ak boli žiadateľovi pridelené (aj vo forme kópií),

c) doklad o pridelení identifikačného čísla organizácie (IČO), ak IČO nie je uvedené v priloženom výpise podľa písmena b), ak boli žiadateľovi pridelené, (aj vo forme kópií),

d) zoznam funkcionárov s vyznačením štatutárnych orgánov, ktoré majú právomoc vstupovať do právne záväzných vzťahov s tretími osobami.

**Článok 10**

**Pridružené členstvo**

1. Pridruženým členom SSTZ sa môže stať iná právnická, ktorá sa aktívne nezúčastňuje na organizovanom stolnom tenise (napr. združenia divákov/priaznivcov/fanúšikov, rodičov, novinárov/redaktorov, sponzorov, internacionálov, neregistrovaných športovcov, a pod.), ktorej stanovy, poslanie a ciele činnosti, nie sú v rozpore so stanovami, poslaním a cieľmi činnosti SSTZ.

2. Návrh na prijatie za pridruženého člena SSTZ predkladá Konferencii VV SSTZ na základe žiadosti právnickej osoby uchádzajúcej sa o pridružené členstvo v SSTZ.

3. Pri prijatí za pridruženého člena SSTZ sa primerane použije Registračný poriadok SSTZ upravujúci prijatie za člena SSTZ .

4. Zástupca pridruženého člena SSTZ sa môže zúčastňovať konferencie bez práva hlasovať.

**Článok 11**

**Individuálne členstvo v SSTZ**

1. Individuálnym členom SSTZ je fyzická osoba spĺňajúca podmienky členstva podieľajúca sa na športovej činnosti v orgánoch, štruktúrach alebo súťažiach SSTZ, najmä ako športovec, športový odborník (tréner, rozhodca, vedúci družstva, delegát, zdravotník, štatistik, zapisovateľ) alebo funkcionár vedený v zdrojovej evidencii SSTZ a v informačnom systéme športu.

2. Individuálny člen SSTZ nemá priame hlasovacie právo na Konferencii SSTZ. Má právo podieľať sa na činnosti SSTZ, podávať návrhy na zmenu predpisov SSTZ sprostredkovane cez riadnych členov SSTZ (RV SSTZ, KV SSTZ, OV SSTZ, kluby), v ktorých je registrovaný alebo je ich členom alebo prostredníctvom zástupcu príslušnej záujmovej skupiny športovcov , športových odborníkov alebo iných osôb pôsobiacich v orgánoch SSTZ.

3. Individuálne členstvo v SSTZ vzniká momentom registrácie fyzickej osoby v zdrojovej evidencii SSTZ. Registrácia je podmienkou, ktorej splnenie musí predchádzať aktívnej účasti fyzickej osoby, najmä ako športovec, športový odborník (tréner, rozhodca, vedúci družstva, delegát, zdravotník, štatistik, zapisovateľ alebo funkcionár) na súťaži/podujatí organizovanom v rámci činnosti SSTZ alebo jeho členov. Zamestnanec alebo iná osoba vykonávajúca pracovnú činnosť alebo poskytujúca službu pre SSTZ alebo jeho člena na základe zmluvného vzťahu nemusí byť individuálnym členom SSTZ.

4. Individuálnym členom SSTZ sa stáva aj športovec registrovaný v klube so sídlom mimo územia SR, ktorý bol nominovaný na podujatie športovej reprezentácie. Takýto športovec je individuálnym členom SSTZ najmenej počas obdobia, v ktorom bol členom športovej reprezentácie.

5. Individuálnym členom SSTZ sa môže stať aj iná bezúhonná fyzická osoba ako sú uvedené v odseku 1 na základe žiadosti o registráciu za člena SSTZ. Za bezúhonného sa považuje ten, kto spĺňa podmienky uvedené v § 7 ods. 2 a 3 Zákona.

7. Bezúhonnosť sa preukazuje pri zápise do zdrojovej evidencie SSTZ a do informačného systému športu písomným čestným vyhlásením; ak ide o vykonávanie činnosti športového odborníka v športe mládeže, výpisom z registra trestov nie starším ako tri mesiace, ak sa údaj o bezúhonnosti nezískava prepojením informačných systémov verejnej správy pre vedenie registra trestov a pre šport.

8. Každý uchádzač o individuálne členstvo v SSTZ z radov športovcov je povinný pri podaní žiadosti o členstvo uviesť svoju príslušnosť ku riadnemu členovi SSTZ, prostredníctvom ktorého, sa bude podieľať sa na činnosti SSTZ a ktorý bude plniť overovaciu povinnosť vo vzťahu k ním uvedeným údajom a bude zodpovedať za aktuálnosť zdrojovej evidencie SSTZ voči ktorým má overovaciu povinnosť. Overovacou autoritou môže byť aj SSTZ.

9. Uchádzač o individuálne členstvo v SSTZ, ktorý nie je športovcom, nie je povinný pri podaní žiadosti o členstvo uviesť svoju príslušnosť ku riadnemu členovi SSTZ, je však povinný uviesť príslušnú skupinu športových odborníkov, do ktorej patrí, keď sa uchádza o individuálne členstvo vo SSTZ. V takom prípade je overovacou autoritou SSTZ, ktorý plní overovaciu povinnosť vo vzťahu k údajom uvedeným uchádzačom o individuálne členstvo.

10. Registračný orgán zaregistruje osobu po overení splnenia podmienok členstva overovacou autoritou ako individuálneho člena SSTZ .

11. Osobné údaje uchádzačov o individuálne členstvo v SSTZ uvedené v ich registračnom formulári budú v súlade s predpismi SSTZ zapísané do zdrojovej evidencie SSTZ a zverejnené na webovom sídle SSTZ alebo iným obvyklým spôsobom.

12. Podmienky a postup prijatia za individuálneho člena SSTZ podrobnejšie upravuje Registračný poriadok, schválený VV SSTZ.

**Článok 12**

**Čestné členstvo v SSTZ**

1. Za čestného predsedu SSTZ (ďalej len “čestný predseda”) môže byť zvolená osoba, ktorá sa zvlášť zaslúžila o rozvoj alebo propagáciu slovenského stolného tenisu a vykonávala funkciu predsedu SSTZ.

2. Návrh na prijatie za čestného predsedu SSTZ môže predložiť Konferencii VV SSTZ.

3. Za čestného člena SSTZ (ďalej len “čestný člen”) môže byť zvolená osoba, ktorá sa zvlášť zaslúžila o rozvoj alebo propagáciu slovenského stolného tenisu.

4. Návrh na prijatie za čestného člena SSTZ môže predložiť Konferencii VV SSTZ .

5. Čestný predseda a čestný člen SSTZ sa môže zúčastniť zasadnutia Konferencie SSTZ bez práva hlasovať.

6. O udeľovaní ďalších čestných titulov, ocenení a vyznamenaní rozhoduje VV SSTZ.

**Článok 13**

**Práva člena SSTZ**

1. Člen SSTZ má právo:

a) navrhnúť kandidáta na volenú alebo ustanovenú funkciu v rámci SSTZ,

b) byť navrhnutý za kandidáta na volenú funkciu v rámci SSTZ,

c) podieľať sa na činnosti SSTZ v rámci plnenia úloh, ktoré mu boli zverené,

d) predkladať návrhy na zmenu stanov a iných predpisov v súlade s týmito stanovami,

e) pripomienkovať návrhy predpisov SSTZ,

f) podať podnet alebo návrh príslušnému orgánu SSTZ, do príslušnej komisie SSTZ,

g) byť informovaný a požadovať informácie o záležitostiach SSTZ prostredníctvom príslušných orgánov SSTZ,

h) požívať iné výhody poskytované členom SSTZ v zmysle schválených zásad.

2. Riadny člen SSTZ má okrem práv uvedených v odseku 1 aj tieto práva:

a) voliť delegátov Konferencie SSTZ a prostredníctvom nich hlasovať na Konferencii SSTZ

b) predkladať návrhy, ktoré majú byť súčasťou programu Konferencie SSTZ,

c) zastupovať/reprezentovať záujmy stolnotenisového hnutia za kluby a oblasti SR,

d) starať sa o všestranný rozvoj stolného tenisu, najmä sa usilovať o zvýšenie jeho popularity medzi mládežou a deťmi,

e) spolupracovať so štátnymi a samosprávnymi orgánmi na úrovni obcí, miest, okresov, krajov, oblastí a regiónov Slovenskej republiky,

f) zastupovať spoločné záujmy svojich členov a osôb, ktoré v ňom pôsobia,

g) vydávať vlastné predpisy pre svoju činnosť a pre súťaže, ktoré organizuje alebo riadi

h) zabezpečovať účasť športovcov (klubov), ktoré sú jeho členmi, na súťažiach organizovaných SSTZ,RSTZ, KSTZ, OSTZ a oblastnými výbormi SSTZ a organizovanými jednotlivými členmi SSTZ.

**Článok 14**

**Povinnosti člena SSTZ**

1. Člen SSTZ je povinný najmä:

a) dodržiavať predpisy a rozhodnutia SSTZ, ITTF a ETTU, Športového arbitrážneho súdu v Lausanne (CAS) a zabezpečiť, aby ich dodržiavali aj jeho členovia a osoby podliehajúce jeho právomoci,

b) v súlade s článkom 11 stanov SSTZ prijať záväzok, že akýkoľvek domáci spor, súvisiaci so stanovami, predpismi a rozhodnutiami SSTZ, ITTF a ETTU, bude prednostne riešiť prostredníctvom príslušných orgánov SSTZ, pokiaľ to nevylučuje právny poriadok; člen SSTZ je tiež povinný podriadiť sa právomoci Športového arbitrážneho súdu (CAS),

c) písomne oznámiť do zdrojovej evidencie SSTZ všetky právne relevantné zmeny nasledujúci deň po dni, kedy nastala zmena alebo sa o nej člen SSTZ dozvedel, najmä ak ide o:

i. zmenu v stanovách člena SSTZ,

ii. zmenu v identifikačných údajoch člena SSTZ,

iii. zmenu v zozname funkcionárov,

iv. zmenu v zastupovaní člena SSTZ, najmä ak ide o zmenu osoby konateľa,

delegáta Konferencie SSTZ, štatutárneho zástupcu alebo zástupcu člena,

v. podanie návrhu na vyhlásenie konkurzu alebo vstup do likvidácie,

vi. iné závažné právne skutočnosti, majúce vplyv na jeho členstvo v SSTZ alebo

vii. platenie členských príspevkov vo výške stanovenej pre jednotlivé typy členstva a kategórie členov rozhodnutím VV SSTZ,

d) platiť poplatky/pokuty vo výške ustanovenej predpismi SSTZ alebo rozhodnutím príslušného orgánu SSTZ,

2. Porušenie vyššie uvedených povinností zo strany člena SSTZ môže viesť k uloženiu disciplinárnych sankcií alebo ďalších opatrení podľa týchto stanov a Disciplinárneho poriadku SSTZ.

**Článok 15**

**Vystúpenie zo SSTZ**

1. Riadny člen, ktorý chce vystúpiť zo SSTZ, je povinný v záujme zachovania integrity súťaží informovať o tom vopred písomne SSTZ.

2. Povinnosťou vystupujúceho riadneho člena je dokončiť súťaže prebiehajúceho súťažného ročníka. Ak to nie je možné, SSTZ v súčinnosti s riadiacimi orgánmi súťaží, ktoré sú dotknuté vystúpením člena zo SSTZ, rozhodne o ďalšom postupe a vysporiadaní vzájomných vzťahov.

3. Individuálny člen SSTZ vystúpenie zo SSTZ oznámi písomne útvaru SSTZ, ktorý vedie zdrojovú evidenciu SSTZ alebo svojej overovacej autorite (klub alebo iná športová organizácia, ku ktorej mal individuálny člen SSTZ príslušnosť).

4. Pri oznámení vystúpenia zo SSTZ vystupujúci člen SSTZ uvedie dátum, ku ktorému vystupuje zo SSTZ. Ak je v oznámení uvedený skorší dátum, ako je deň doručenia oznámenia na SSTZ, alebo ak dátum vystúpenia v oznámení nie je uvedený, za deň vystúpenia sa považuje deň, kedy bolo SSTZ doručené oznámenie o vystúpení zo SSTZ.

5. Podmienky a postup vystúpenia zo SSTZ upravuje Registračný poriadok SSTZ schválený VV SSTZ.

**Článok 16**

**Pozastavenie členstva v SSTZ**

1. VV SSTZ môže rozhodnúť aj s okamžitou účinnosťou o pozastavení členstva v SSTZ najmä v prípadoch, ak je člen SSTZ dôvodne podozrivý z:

a) porušenia pravidiel Svetového antidopingového programu,

b) manipulácie priebehu a výsledkov súťaží,

c) z porušenia iných pravidiel a opatrení proti negatívnym javom v športe vyplývajúcich z medzinárodných predpisov a rozhodnutí (napr. rasizmus, xenofóbia, diskriminácia),

d) trestného činu spáchaného v súvislosti s účasťou na verejnom športovom podujatí alebo športovej korupcie,

e) inej závažnej úmyselnej trestnej činnosti (zločin),

f) z dôvodu závažného alebo opakovaného porušenia povinnosti, ktoré je v zásadnom rozpore s predpismi SSTZ alebo rozhodnutiami SSTZ a vážne ohrozuje princípy SSTZ.

2. Ak VV SSTZ rozhodne o pozastavení členstva súčasne môže dať podnet na konanie Disciplinárnej komisie SSTZ; ak rozhodne o pozastavení členstva riadneho člena alebo pridruženého člena, predloží vec na rozhodnutie o členstve Konferencii SSTZ.

3. Členstvo sa považuje za pozastavené aj naplnením právnej skutočnosti spočívajúcej v neuhradení ročného členského príspevku pre daný kalendárny rok napriek upozorneniu SSTZ po dobu viac ako 30 dní po termíne jeho splatnosti. Pozastavenie členstva v zmysle tohto odseku sa nedotýka povinností člena SSTZ podľa ostatných predpisov SSTZ.

**Článok 17**

**Vylúčenie zo SSTZ**

1. Člen SSTZ môže byť vylúčený zo SSTZ:

a) ak závažne poruší predpisy SSTZ , pričom za závažné porušenie sa považuje najmä:

i. porušenie pravidiel Svetového antidopingového programu,

ii. manipulácie priebehu a výsledkov súťaží,

iii. aktívna účasť na násilí a neviazanosti divákov v súvislosti s verejným športovým podujatím,

iv. korupcia (prijímanie úplatku, podplácanie, nepriama korupcia) alebo športová korupcia, ktorej sa dopustil člen, štatutárny orgán alebo iný funkcionár člena, alebo iná osoba v prospech člena SSTZ, alebo

v. iná trestná činnosť závažnej povahy, ktorej sa dopustil člen, štatutárny orgán alebo iný funkcionár člena, alebo iná osoba v prospech člena SSTZ.

vi. dlhodobé alebo opakované porušenie povinnosti člena SSTZ stanovenej predpismi SSTZ alebo rozhodnutím príslušného orgánu SSTZ, ktoré vážne ohrozuje alebo môže vážne ohroziť princípy a vzťahy v SVF alebo autoritu normatívneho systému SSTZ alebo rozhodovacej činnosti orgánov SSTZ,

b) ak prestane spĺňať podmienky členstva (napr. strata bezúhonnosti, neuhradenie členského príspevku napriek opakovanej písomnej výzve).

2. O vylúčení riadneho člena SSTZ alebo pridruženého člena SSTZ zo SSTZ rozhoduje Konferencia SSTZ. Závažné porušenie stanov podľa predchádzajúceho odseku sa považuje za každých okolností za závažné disciplinárne previnenie.

3. O vylúčení individuálneho člena SSTZ zo SSTZ môže rozhodnúť iba disciplinárna komisia na základe závažného disciplinárneho previnenia.

4. Vylúčenie zo SSTZ nezbavuje vylúčeného člena SSTZ povinnosti vyrovnať svoje finančné alebo iné záväzky voči SSTZ a jeho členom.

**Štvrtá časť**

**Orgány a útvary SSTZ**

Prvá hlava

Štruktúra orgánov a útvarov, všeobecné ustanovenia

**Článok 18**

**Štruktúra orgánov a útvarov**

Orgánmi SSTZ sú:

a) Konferencia SSTZ

b) VV SSTZ

c) predseda SSTZ

d) Kontrolné orgány SSTZ

- Kontrolór

e) Orgány zabezpečenia spravodlivosti SSTZ:

- Disciplinárna komisia

f) Administratívne útvary SSTZ:

- Generálny sekretár

- Sekretariát

- Odborné komisie a rady

- Komisie ad hoc, panel expertov a pracovné skupiny

g) Športové útvary SSTZ:

- Športový riaditeľ SSTZ

- NSTC

- NSTCM

**Článok 19**

**Všeobecné ustanovenia**

1. Najvyšším zastupiteľským a legislatívnym orgánom SSTZ je Konferencia SSTZ.

2. Výkonnými orgánmi SSTZ sú predseda a VV SSTZ.

3. Štatutárnymi orgánmi sú Predseda SSTZ, Generálny sekretár a Športový riaditeľ SSTZ.

4. Kontrolným orgánom SSTZ je Kontrolór.

5. Orgánmi zabezpečenia spravodlivosti sú VV SSTZ, disciplinárne orgány a iné orgány SSTZ, v ktorých pôsobnosti je riešenie sporov, porušení pravidiel súťaže a predpisov SSTZ a ochrana integrity súťaže.

6. Administratívnymi útvarmi sú generálny sekretár, sekretariát, odborné komisie (ďalej len “komisie”), ad hoc komisie a pracovné skupiny.

7. Športovými útvarmi SSTZ sú Športový riaditeľ SSTZ, NSTC a NSTCM.

8. Výkon právomoci, práva a povinnosti jednotlivých orgánov a útvarov SSTZ sú bližšie upravené v poriadkoch SSTZ, štatútoch komisií a ďalších predpisoch SSTZ.

9. Orgány SSTZ – najvyšší orgán (konferencia SSTZ), výkonný výbor SSTZ a kontrolór SSTZ vyhotovujú zápisnice zo svojich zasadnutí.

10. Štatutárny orgán a členovia orgánov národného športového zväzu sú povinní vykonávať svoju funkciu s náležitou starostlivosťou a pri rozhodovaní zohľadňovať stanoviská kontrolóra a odborných orgánov národného športového zväzu; ak sa od ich stanoviska odchýlia, sú povinní svoje rozhodnutie zdôvodniť a zverejniť spolu s príslušným stanoviskom.

**Článok 20**

**Konanie, rozhodovanie a zodpovednosť orgánov SSTZ a orgánov ich členov**

1.Za člena orgánu SSTZ alebo za náhradníka člena orgánu SSTZ môže byť zvolená alebo ustanovená fyzická osoba, ktorá spĺňa nasledovné podmienky:

a) individuálne členstvo v SSTZ, ak v odseku 2 nie je stanovené inak; podmienka individuálneho členstva v SSTZ kandidáta na funkciu sa považuje za splnenú podaním prihlášky za individuálneho člena SSTZ,

b) spôsobilosť na právne úkony bez obmedzení,

c) súhlas s kandidatúrou,

d) ak ide o voľbu zástupcu záujmovej skupiny osôb, kandidáta navrhnú osoby z tejto záujmovej skupiny, resp. komisií ktoré zastupujú záujmové skupiny.

2. Pri členoch kontrolných orgánov, orgánov zabezpečenia spravodlivosti a pri administratívnych útvaroch SSTZ sa individuálne členstvo nevyžaduje.

3. Pri hlasovaní v orgánoch SSTZ platí zásada rovnosti hlasov členov orgánu SSTZ. Všetci členovia orgánov SSTZ majú jeden hlas. V prípade rovnosti hlasov je rozhodujúcim hlas predsedu príslušného kolektívneho orgánu.

4. Na schválenie rozhodnutia kolektívneho orgánu SSTZ je potrebná nadpolovičná väčšina prítomných, ak v predpisoch SSTZ nie je stanovené inak.

5. Rozhodnutie orgánu SSTZ nadobúda účinnosť jeho schválením, ak nie je v rozhodnutí stanovené inak.

6. SSTZ rešpektuje samostatnosť a nezávislosť vecného posudzovania a rozhodovania svojich orgánov v rozsahu právomocí, ktoré im boli zverené Stanovami alebo inými predpismi SSTZ.

7. V záujme efektivity činnosti orgánov SSTZ sa osobné rokovanie orgánov zvoláva najmä vtedy, ak z povahy prerokovávanej veci vyplýva, že nepostačuje písomné vyjadrenie členov orgánu alebo ak prijatie rozhodnutia na základe hlasovania "per rollam" nie je primerané.

8. Zodpovednosť orgánov a volených funkcionárov SSTZ je ustanovená nasledovne:

a) VV SSTZ a predseda zodpovedajú Konferencii SSTZ,

b) kontrolór, disciplinárna komisia zodpovedajú Konferencii SSTZ,

c) Generálny sekretár, Športový riaditeľ SSTZ a Sekretariát zodpovedajú Predsedovi SSTZ a VV SSTZ,

d) predsedovia a členovia odborných komisií a rád zodpovedajú VV SSTZ,

e) ostatné komisie a pracovné skupiny zodpovedajú orgánu, ktorý ich zriadil.

**Článok 21**

**Funkčné obdobie volených funkcionárov SSTZ**

1. Funkčné obdobie predsedu a členov VV SSTZ , predsedov a členov kontrolných orgánov a orgánov pre zabezpečenie spravodlivosti, predsedov a členov komisií a ostatných volených orgánov SSTZ je štyri roky, ak nejde o doplňujúcu voľbu na zostávajúce obdobie.

2. Funkčné obdobie najvyššieho kontrolného orgánu SSTZ - kontrolóra je päť rokov, t.j. vždy najmenej o jeden rok dlhšie, ako je dĺžka funkčného obdobia VV SSTZ.

3. Funkčné obdobie orgánov volených Konferenciou SSTZ končí uplynutím funkčného obdobia. Noví členovia týchto orgánov sú volení na volebnom zasadnutí Konferencie SSTZ konanom spravidla v posledných dvoch mesiacoch funkčného obdobia.

4. V záujme zabezpečenia efektívnej výmeny vedenia SSTZ a kontinuity procesov riadenia činností SSTZ sa stanovuje, že mandát členov VV SSTZ na konci ich funkčného obdobia končí spoločne s mandátom predsedu. Uvedené platí obdobne aj pre predsedov a členov volených orgánov a komisií SSTZ.

5. Predĺženie funkčného obdobia členov VV SSTZ na základe rozhodnutia VV SSTZ je neprípustné.

6. V záujme zabezpečenia kontinuity a plynulosti procesov prebiehajúcich v rámci činností SSTZ sa stanovuje, že predsedovia, podpredsedovia a ostatní volení a ustanovení členovia orgánov SSTZ sú po uplynutí ich mandátu oprávnení naďalej vykonávať činnosť v orgánoch, ktorých boli členmi, a to až do zvolenia alebo ustanovenia nového predsedu, podpredsedu a členov orgánov.

7. Funkcia predsedu alebo iného člena orgánu SSTZ zaniká:

a) uplynutím funkčného obdobia,

b) vzdaním sa funkcie,

c) odvolaním z funkcie Konferenciou,

d) právoplatným rozhodnutím súdu o obmedzení alebo pozbavení spôsobilosti na právne úkony,

e) stratou bezúhonnosti (právoplatným odsúdením za úmyselný trestný čin spáchaný v súvislosti s výkonom funkcie alebo činnosťou v SSTZ),

f) právoplatným odsúdením za korupciu (prijímanie úplatku, podplácanie, nepriama korupcia) alebo za zločin, aj keď neboli spáchané v súvislosti s výkonom funkcie alebo činnosťou v SSTZ,

g) smrťou.

8. Vzdanie sa funkcie je účinné dňom doručenia oznámenia o vzdaní sa funkcie predsedovi (alebo generálnemu sekretárovi na sekretariát SSTZ).

9. Ak zanikne výkon funkcie člena voleného orgánu SSTZ pred uplynutím jeho funkčného obdobia, môže VV SSTZ na návrh predsedu alebo iného člena VV SSTZ poveriť inú osobu výkonom funkcie namiesto dotknutého člena orgánu do najbližšieho zasadnutia Konferencie SSTZ, oprávnenej voliť člena tohto orgánu. Na najbližšom zasadnutí zvolí Konferencia SSTZ nového člena orgánu SSTZ, vždy len na zostávajúcu časť funkčného obdobia, ak tieto stanovy neupravujú inak. Ak na tomto zasadnutí nebude zvolený nový člen orgánu SSTZ, pokračuje poverená osoba vo výkone funkcie až do zvolenia nového člena orgánu SSTZ.

10. Ak zanikne výkon funkcie predsedu (s výnimkou 7 a), do času kým Konferencia SSTZ nezvolí nového predsedu, právomoci predsedu dočasne vykonáva prvý podpredseda.

11. Ak má podľa týchto stanov vykonať úkon alebo prijať rozhodnutie orgán, ktorý nie je obsadený alebo nemá svojho legitímneho zástupcu, vo veciach, ktoré neznesú odklad, je oprávnený konať Predseda SSTZ alebo Generálny sekretár, ktorý súčasne iniciuje potrebné kroky k obsadeniu tohto orgánu. V prípade že takýto úkon nemôže vykonať, resp. takéto rozhodnutie prijať Predseda SSTZ ani Generálny sekretár, prechádza táto právomoc na Športového riaditeľa SSTZ.

**Článok 22**

**Konflikt záujmov a nezlučiteľnosť funkcií**

1. V podmienkach SSTZ platí princíp nezlučiteľnosti výkonu funkcie v kontrolnom orgáne s výkonom funkcie vo výkonnom a disciplinárnom orgáne SSTZ.

2. V podmienkach SSTZ platí princíp nezlučiteľnosti výkonu funkcie v štatutárnom orgáne alebo vo výkonnom orgáne SSTZ alebo člena SSTZ s výkonom funkcie v štatutárnom orgáne alebo vo výkonnom orgáne dodávateľa tovarov alebo služieb pre SSTZ alebo jeho člena.

3. Ak v konkrétnej veci existuje alebo hrozí konflikt záujmov člena orgánu SSTZ alebo jeho člena, tento člen sa nesmie zúčastniť na jej prerokovaní a rozhodovaní. Ak je pochybnosť o existencii alebo o hrozbe konfliktu záujmov, rozhoduje predsedajúci orgánu, o člena ktorého ide; ak ide o predsedajúceho, o existencii alebo o hrozbe konfliktu záujmov rozhodujú ostatní členovia príslušného orgánu tajným hlasovaním.

4. Člen orgánu SSTZ alebo jeho člena, ktorý rozhodoval vo veci v ktoromkoľvek stupni, je vylúčený z rozhodovania v tej istej veci v orgáne, ktorý rozhoduje v inom stupni alebo v tej istej veci vykonáva kontrolnú pôsobnosť alebo prieskumnú pôsobnosť voči konečnému rozhodnutiu orgánu SSTZ alebo jeho člena.

5. Člen VV SSTZ nemôže byť členom kontrolného orgánu ani orgánu zabezpečenia spravodlivosti na tej istej úrovni riadenia.

**Článok 23**

**Odvolanie osoby z funkcie a dočasné pozastavenie výkonu funkcie**

1. Konferencia SSTZ alebo VV SSTZ môže odvolať osobu z funkcie, do ktorej ju tieto orgány zvolili alebo ustanovili.

2. Návrh na odvolanie z funkcie musí byť odôvodnený a musí byť zaslaný písomne osobe, ktorej odvolanie z funkcie sa navrhuje, rovnako tak návrh na odvolanie musí byť ako podklad písomne doručené členovi orgánu, ktorý o odvolaní bude rozhodovať spolu s programom.

3. Odvolávaná osoba má právo na verejnú obhajobu pred príslušným orgánom SSTZ.

4. Ak na osobu s príslušnosťou k SSTZ bola podaná obžaloba za trestný čin športovej korupcie, VV SSTZ bezodkladne rozhodne o pozastavení výkonu funkcie tejto osoby až do skončenia trestného konania o tomto trestnom čine.

5. VV SSTZ môže rozhodnúť o dočasnom pozastavení výkonu funkcie aj na základe začatého disciplinárneho konania pre závažné disciplinárne previnenie. Odsek 3 sa v tom prípade použije primerane.

6. Oznámenie rozhodnutia o dočasnom pozastavení výkonu funkcie dotknutej osobe má okamžité účinky.

7. Návrh na odvolanie z funkcie alebo dočasné pozastavenie výkonu funkcie môže podať člen VV SSTZ, kontrolór alebo štatutárny orgán.

Druhá hlava

Najvyšší orgán SSTZ

**Článok 24**

**Konferencia SSTZ**

1. Konferencia je najvyšším zastupiteľským orgánom SSTZ.

2. Konferencia môže byť riadna, mimoriadna alebo volebná.

3. Riadna konferencia sa koná najmenej raz za kalendárny rok.

4. Mimoriadna konferencia sa zvoláva za splnenia podmienok ustanovených týmito stanovami.

5. Na volebnej konferencii konanej každé štyri roky sa uskutočňujú voľby:

a) predsedu a ostatných členov VV SSTZ,

b) predsedov orgánov pre zabezpečenia spravodlivosti a disciplinárnej komisii.

6. Konferencia, na ktorej sa konajú doplňujúce voľby, sa nepovažuje za volebnú konferenciu.

7. Rokovanie konferencie vedie predsedajúci, ktorým je predseda alebo ním poverená osoba, spravidla člen VV SSTZ alebo generálny sekretár.

8. Prípravu a priebeh konferencie upravuje Rokovací poriadok SSTZ (ďalej len “Rokovací poriadok”) a Volebný poriadok SSTZ (ďalej len “Volebný poriadok”).

**Článok 25**

**Delegáti konferencie**

1. Na konferencii sú oprávnení zúčastniť sa zástupcovia športových klubov, športovcov, športových odborníkov a ďalších členov SSTZ alebo zástupcovia zvolení športovými klubmi, športovcami, športovými odborníkmi a ďalšími členmi SSTZ (ďalej len „delegáti“) s hlasovacím právom podľa kľúča, ktorý zohľadňuje:

a) počet športovcov alebo počet družstiev športovej organizácie a úroveň súťaže, v ktorej súťaží a

b) územný princíp určený stanovami SSTZ.

2. Kľúč pre účasť delegátov na konferencii oprávňuje k účasti nasledujúcich delegátov s hlasovacím právom:

a) 20 delegátov zastupujúcich kluby, ktoré sú účastníkom Extraligy mužov (12) a žien (8),

b) 32 delegátov zastupujúcich regionálny a krajské výbory SSTZ,

c) 1 delegát zastupujúci záujmovú skupinu trénerov,

d) 1 delegát zastupujúci záujmovú skupinu rozhodcov,

e) 1 delegát zastupujúci záujmovú organizáciu športovcov,

3. Delegátov s hlasovacím právom podľa:

a) odseku 2 písmeno a) tvoria zástupcovia klubov, jeden za každý klub najvyššej súťaže v kategórii mužov a žien, ktorých jednostranným písomným právnym úkonom ustanoví štatutárny orgán klubu,

b) odseku 2 písmeno b) tvoria zástupcovia šiestich Krajských výborov SSTZ po 4 delegátoch (Bratislava, Trnava, Trenčín, Nitra, B. Bystrica, Žilina) a Východoslovenský KSTZ zastupuje dva kraje ( Prešov a Košice) má 8 delegátov, ktorí boli zvolení na krajských konferenciách KSTZ,

c) odseku 2 písmeno c) tvorí zástupca trénerov, ktorého zvolí záujmová skupina trénerov alebo ním je predseda trénersko - metodickej komisie,

d) odseku 2 písmeno d) tvorí zástupca rozhodcov, ktorého zvolí záujmová skupina, alebo ním je predseda komisie rozhodcov,

e) odseku 2 písmeno e) tvorí zástupca športovcov, ak ho navrhne záujmová organizácia športovcov alebo komisia športovej reprezentácie.

4. Delegáti sa zúčastňujú na zasadnutí Konferencie osobne alebo ich môže zastúpiť ich náhradník zvolený rovnakým spôsobom ako bol zvolený príslušný delegát Konferencie SSTZ. Delegátom Konferencie SSTZ s právom hlasovať nemôže byť funkcionár SSTZ len na základe výkonu funkcie v orgáne SSTZ.

5. Delegát a jeho náhradník preukazuje oprávnenie zúčastniť sa na zasadnutí Konferencie predložením:

a) zápisnice o jeho zvolení, ak ide o volených delegátov,

b) uznesenia príslušného orgánu športových klubov o ustanovení za delegáta,

c) písomného poverenia od športovcov, športových odborníkov alebo ďalších členov SSTZ, ktorých zastupuje alebo

d) písomného poverenia štatutárneho orgánu športovej organizácie, ktorú zastupuje.

6.Každý delegát Konferencie SSTZ má jeden hlas a všetky hlasy sú si rovné. Oprávnenie hlasovať majú výlučne prítomní delegáti Konferencie SSTZ. Delegáta môže na konferencii zastupovať náhradník, ktorý je zvolený obdobným spôsobom ako delegát.

7. Každý delegát Konferencie SSTZ môže mať jedného náhradníka. Volení náhradníci sú evidovaní v poradí stanovenom podľa počtu hlasov, ktorým boli zvolení. Poradie náhradníkov je určujúce pre zastupovanie delegáta a pre nahradenie delegáta, ktorého mandát zanikol.

8. Evidenciu delegátov a ich náhradníkov vedie a priebežne aktualizuje Sekretariát SSTZ na základe písomných podkladov, ktoré sú členovia SSTZ povinní bezodkladne doručovať SSTZ.

9. Hlasovanie prostredníctvom zástupcu na základe písomného splnomocnenia od delegáta konferencie alebo jeho náhradníka nie je povolené.

**Článok 26**

**Právomoci konferencie**

1. Konferencia má v rámci SSTZ právomoc normotvornú, kreačnú, kontrolnú a rozhodovaciu.

2. Do výlučnej pôsobnosti konferencie, v rámci ktorej konferencia schvaľuje rozhodnutia kvalifikovanou väčšinou, patrí:

a) schvaľovať stanovy a ich zmeny, pričom návrh na zmenu stanov, musí člen SSTZ zaslať najneskôr 30 dní pred stanoveným termínom konferencie na sekretariát SSTZ, návrhmi doručenými po termíne sa konferencia nebude zaoberať,

b) schvaľovať zásadnú reorganizáciu súťaží riadených SSTZ,

c) schvaľovať uzatvorenie zmluvných vzťahov, ak hodnota plnenia zo zmluvy je vyššia ako 100.000,- €,

d) schvaľovať vytvorenie obchodnej spoločnosti alebo obchodnej spoločnosti, ktorej je SSTZ spoločníkom alebo akcionárom,

e) schvaľovať prevod obchodného podielu alebo akcií v obchodnej spoločnosti alebo obchodnej spoločnosti, ktorej je SSTZ spoločníkom alebo akcionárom,

f) dáva súhlas na zmenu vlastníckych vzťahov k nehnuteľnému majetku SSTZ a jeho použití na zabezpečovacie práva,

3. Do výlučnej pôsobnosti konferencie, ďalej patrí najmä

a) schvaľovať Volebný poriadok a Rokovací poriadok a ich zmeny,

b) rozhodovať o neprijatí za člena SSTZ alebo o vylúčení člena zo SSTZ,

c) rozhodovať o prijatí a vylúčení čestného člena a čestného predsedu,

d) voliť a odvolávať predsedu a ostatných členov VV SSTZ,

e) voliť a odvolávať kontrolóra SSTZ

f) voliť a odvolávať predsedu a členov a náhradníkov volebnej komisie,

g) voliť a odvolávať predsedu, podpredsedu orgánov pre zabezpečenie spravodlivosti a odvolávať všetkých členov orgánov pre zabezpečenie spravodlivosti,

h) voliť členov odvolacej komisie vo veciach porušenia antidopingových pravidiel,

i) schvaľovať správu o hospodárení SSTZ a obchodnej spoločnosti alebo obchodnej spoločnosti, ktorej je SSTZ spoločníkom alebo akcionárom,

j) schvaľovať výročnú správu SSTZ v súlade so Zákonom o športe podľa §9 odsek 5,

k) schvaľovať náhradu za stratu času a odmenu za výkon funkcie kontrolóra SSTZ,

l) schvaľovať správu o činnosti predsedu a VV SSTZ,

m) schvaľovať výročnú správu kontrolóra,

n) berie na vedomie správu audítora k Výročnej správe SSTZ a účtovnej závierke SSTZ,

o) rozhodovať o zásadných otázkach, týkajúcich sa správy majetku a hospodárenia SSTZ,

po) rozhodovať o vstupe SSTZ do organizácie športových zväzov alebo iných športových organizácií, ako aj o vystúpení SSTZ z organizácií, ktorých je členom,

r) rozhodovať o zániku SSTZ dobrovoľným rozpustením a o veciach súvisiacich so zánikom združenia,

s) rozhodovať o iných otázkach a záležitostiach uvedených v schválenom programe konferencie.

4. Konferencia si môže vyhradiť právo rozhodnúť aj o ďalších veciach, ktoré patria do pôsobnosti iných orgánov SSTZ.

5. Konferencia môže delegovať právomoc vyplývajúcu z uznesenia konferencie VV STTZ a súčasne vo svojom rozhodnutí uvedie rozsah a podmienky delegovanej právomoci. Na delegovanie právomoci konferencie VV SSSTZ sa vyžaduje kvalifikovaná väčšina prítomných delegátov.

**Článok 27**

**Uznášaniaschopnosť konferencie**

1. Konferencia je uznášaniaschopná, ak je prítomná nadpolovičná väčšina delegátov s právom hlasovať a rozhodnutia sa schvaľujú nadpolovičnou väčšinou hlasov prítomných delegátov s právom hlasovať.

**Článok 28**

**Rozhodnutia konferencie**

1. Konferencia rozhoduje formou uznesenia, ktoré sa uvedie do zápisnice z konferencie.

2. Konferencia za splnenia podmienky uznášaniaschopnosti rozhoduje nadpolovičnou väčšinou hlasov prítomných delegátov, ak Stanovy nestanovujú, že na schválenie rozhodnutia je potrebná kvalifikovaná väčšina.

3. Zápisnica z konferencie vrátane prijatých rozhodnutí a výsledkov hlasovania sa zverejňuje obvyklým spôsobom na webovom sídle SSTZ a v informačnom systéme športu. Zápisnica z konferencie vrátane prijatých rozhodnutí a výsledkov hlasovania sa zasiela všetkým osobám oprávneným zúčastniť sa zasadnutia príslušného orgánu najneskôr do 25 dní odo dňa zasadnutia.

4. Spôsob hlasovania na konferencii, orgány konferencie a ostatné otázky priebehu zasadnutia konferencie neupravené v stanovách upravuje Volebný poriadok a Rokovací poriadok.

5. V odôvodnených prípadoch a na základe rozhodnutia konferencie môže konferencia prijímať rozhodnutia hlasovaním “per rollam”, t.j. písomne mimo riadneho zasadnutia s doručením hlasovania korešpondenčne alebo elektronicky.

6. Zápisnica obsahuje:

a) schválený program zasadnutia,

b) prezenčnú listinu, zápisnice o zvolení delegáta, jeho náhradníka a písomné splnomocnenia, ak boli predložené,

c) zoznam podkladov k jednotlivým bodom programu a spôsob prístupu k nim,

d) dôležité vyjadrenia členov orgánu k jednotlivým bodom programu,

e) rozhodnutia prijaté k jednotlivým bodom programu vrátane výsledkov hlasovania,

f) meno, priezvisko a podpis predsedajúceho a zapisovateľa.

**Článok 29**

**Program riadnej konferencie**

1. VV SSTZ zostaví program konferencie na základe návrhov členov VV SSTZ, členov SSTZ a ďalších oprávnených subjektov podľa stanov.

2. Na návrh predsedu alebo delegáta môže byť program konferencie zmenený alebo doplnený na začiatku konferencie pred schvaľovaním programu, ak je konferencia uznášaniaschopná podľa čl. 27 a ak s tým súhlasí nadpolovičná väčšina prítomných delegátov s právom hlasovať.

3. Konferencia nemôže rozhodovať o bode, ktorý nie je výslovne uvedený v programe schválenom delegátmi konferencie. V rámci bodu “Rôzne” alebo “Diskusia”, alebo bodov ich zmyslu a obsahu podobným môže konferencia prijímať iba odporúčania a stanoviská.

4. Program riadnej konferencie musí obsahovať aspoň nasledujúce body:

a) konštatovanie účasti delegátov a naplnení podmienok pre zvolanie konferencie a podmienok uznášaniaschopnosti,

b) rozhodnutie o návrhoch na zmenu alebo doplnenie navrhovaného programu,

c) schválenie programu,

d) voľba orgánov a pracovných komisií, ak majú byť zvolené,

e) správa o činnosti SSTZ za obdobie od predchádzajúcej konferencie,

f) správa o hospodárení SSTZ a obchodnej spoločnosti alebo obchodnej spoločnosti, ktorej je SSTZ spoločníkom alebo akcionárom,

g) výročná správa predsedu o činnosti SSTZ,

h) výročná správa kontrolóra,

i) správa audítora k účtovnej závierke,

j) schválenie uznesení; uznesenia je možné schvaľovať priebežne po každom bode programu rokovania konferencie.

5. Pozvánka, návrh programu konferencie a podklady k rokovaniu konferencie zasiela SSTZ osobám oprávneným zúčastniť sa na konferencii spôsobom obvyklým najmenej sedem dní pred konaním konferencie.

**Článok 30**

**Riadne voľby, doplňujúce voľby a volebná komisia**

1. Riadne voľby do orgánov SSTZ volených konferenciou sa vykonávajú na volebnej konferencii konanej raz za štyri roky, okrem voľby kontrolóra, ktorého funkčné obdobie nie je totožné s funkčným obdobím ostatných volených orgánov SSTZ.

2. Pre volebnú konferenciu platia primerane ustanovenia upravujúce riadnu konferenciu.

3. Ak je navrhnutý na volenú funkciu len jeden kandidát, na jeho zvolenie sa vyžaduje nadpolovičná väčšina. Ak kandidát nezíska nadpolovičnú väčšinu, uskutoční sa vzápätí druhé kolo voľby, v ktorom postačuje na zvolenie jednoduchá väčšina.

4. Ak je kandidátov na volenú funkciu viac, zvolený je ten kandidát, ktorý získal nadpolovičnú väčšinu hlasov. Ak ani jeden z kandidátov nezíska v prvom kole nadpolovičnú väčšinu, koná sa vzápätí druhé kolo volieb.

5. Do druhého kola volieb postupuje kandidát, ktorý sa počtom získaných hlasov umiestnil na prvom mieste a kandidát, ktorý sa počtom získaných hlasov umiestnil na druhom mieste. Ak získali viacerí kandidáti rovnaký najväčší počet hlasov na prvom mieste, postupujú do druhého kola len títo kandidáti. Ak v prvom kole získal jeden kandidát najväčší počet hlasov a na druhom mieste sa umiestnili viacerí kandidáti s rovnakým počtom hlasov, postupujú všetci kandidáti na prvom a druhom mieste do druhého kola.

6. V druhom kole volieb bude zvolený kandidát, ktorý získa väčšinu hlasov.

7. Volebná komisia pripravuje a organizuje voľby všetkých orgánov SSTZ a členov orgánov SSTZ, okrem voľby členov volebnej komisie, ktorých podľa týchto stanov volí konferencia, kontroluje priebeh týchto volieb a vyhlasuje ich výsledky. Volebná komisia rozhoduje o sťažnostiach, námietkach a sporoch súvisiacich s prípravou a priebehom volieb na zasadnutí konferencii; ak je to potrebné zasadnutie konferencie sa preruší na potrebnú dobu.

8. Volebná komisia sa skladá z predsedu a 2 členov volebnej komisie, ktorých volí konferencia.

9. Predsedom volebnej komisie je člen volebnej komisie zvolený najvyšším počtom hlasov. Pri rovnosti hlasov si členovia z pomedzi tých, čo získali rovnaký počet hlasov zvolia predsedu.

10. Status, ďalšie právomoci a konanie volebnej komisie upravuje Volebný poriadok SSTZ.

11. Na žiadosť člena najvyššieho orgánu alebo člena SSTZ, ministerstvo školstva určí nezávislého pozorovateľa, ktorý je oprávnený zúčastniť sa na voľbách a na zasadnutí volebnej komisie vrátane sčítavania hlasov.

12. Nezávislý pozorovateľ uvedie svoje zistenia o príprave, priebehu a výsledku volieb v písomnej správe, v ktorej uvedie zistené nedostatky. Na zistené nedostatky je povinný upozorniť volebnú komisiu a kontrolóra bezodkladne po ich zistení. Správa nezávislého pozorovateľa je prílohou zápisnice z volieb.

13. Úhradu účelne a preukázateľne vynaložených nákladov spojených s účasťou nezávislého pozorovateľa na voľbách znáša príslušný národný športový zväz.

**Článok 31**

**Mimoriadna konferencia**

1. Mimoriadnu konferenciu sú oprávnení zvolať:

a) najmenej 1/3 riadnych členov SSTZ,

b) VV SSTZ,

c) kontrolór,

d) ak uplynulo funkčné obdobie členov orgánov a noví členovia orgánov na ďalšie obdobie neboli zvolení, mimoriadnu konferenciu je oprávnený zvolať ktorýkoľvek člen národného športového zväzu.

2. VV SSTZ zvolá mimoriadnu konferenciu, ak o tom rozhodne kvalifikovaná väčšina členov tohto orgánu.

3. Ak VV SSTZ má menej ako 5 členov alebo ak šesť po sebe idúcich mesiacov nie je VV SSTZ na svojich zasadnutiach uznášaniaschopný, mimoriadnu konferenciu môže zvolať aj kontrolór SSTZ.

4. V návrhu na zvolanie mimoriadnej konferencie musí ten, kto ju zvoláva, uviesť body, ktoré majú byť súčasťou programu rokovania mimoriadnej konferencie.

5. Mimoriadna konferencia sa uskutoční do 60 dní odo dňa, kedy bol vykonaný právny úkon rozhodujúci pre jej uskutočnenie.

6. Pre mimoriadnu konferenciu platia primerane ustanovenia upravujúce riadnu konferenciu.

Tretia hlava

Najvyšší výkonný orgán SSTZ

**Článok 32**

**VV SSTZ a jeho zloženie**

1. VV SSTZ je najvyšším výkonným orgánom SSTZ , ktorého členov volia delegáti konferencie spôsobom stanoveným v týchto stanovách a Volebnom poriadku.

2. VV SSTZ rozhoduje o všetkých otázkach, pokiaľ nie sú predpismi SSTZ zverené do právomoci konferencie alebo iného orgánu SSTZ.

3. VV SSTZ má 9 členov a je zložený:

- predseda SSTZ,

- člen VV SSTZ zodpovedný za komisiu športovej reprezentácie,

- člen VV SSTZ zodpovedný za športovo- technickú komisiu,

- člen VV SSTZ zodpovedný za komisiu mládeže,

- člen VV SSTZ zodpovedný za komisiu rozhodcov,

- člen VV SSTZ zodpovedný za trénersko – metodickú komisiu a vzdelávanie,

- člen VV SSTZ zodpovedný za komisiu rozvoja stolného tenisu, školský šport,

- člen VV SSTZ zástupca športovcov,

- člen VV SSTZ zodpovedný za ekonomické otázky a marketing.

4. Členov VV SSTZ podľa odseku 3 volia všetci delegáti konferencie s právom hlasovať.

5. Prvého podpredsedu volia členovia VV SSTZ z členov VV SSTZ na prvom zasadnutí VV SSTZ.

6. Druhého podpredsedu VV SSTZ volia členovia VV SSTZ z členov VV SSTZ spravidla na prvom zasadnutí VV SSTZ.

7. Na odvolanie predsedu alebo iného člena VV SSTZ sa vyžaduje kvalifikovaná väčšina delegátov konferencie.

**Článok 33**

**Práva a povinnosti členov VV SSTZ**

1. Člen VV SSTZ má právo:

a) predložiť návrh do programu rokovania VV SSTZ,

b) hlasovať o všetkých záležitostiach, o ktorých rozhoduje VV SSTZ,

c) vyjadrovať sa ku každému bodu programu a k materiálom prerokovávaným VV SSTZ,

d) navrhnúť hlasovanie VV SSTZ “per rollam” (korešpondenčne alebo elektronicky) o otázke, ktorej povaha a závažnosť si nevyžaduje osobné prerokovanie a rozhodnutie veci na zasadnutí VV SSTZ,

e) zúčastniť sa na zasadnutiach komisií, pracovných skupín a iných orgánov SSTZ, prezentovať na nich svoje návrhy a stanoviská v súlade s predpismi a rozhodnutiami konferencie a VV SSTZ,

f) navrhnúť v odôvodnených prípadoch zvolanie mimoriadneho zasadnutia VV SSTZ, alebo požiadať o zvolanie zasadnutia odbornej komisie, pracovnej skupiny alebo iného orgánu SSTZ, najmä ak vec neznesie odklad.

2. Člen VV SSTZ je povinný:

a) vykonávať svoju funkciu v súlade so záujmami SSTZ a všetkých členov SSTZ,

b) vykonávať svoju funkciu s náležitou starostlivosťou a pri rozhodovaní zohľadňovať stanoviská kontrolóra SSTZ a odborných orgánov SSTZ.

3. V prípade konania, ktoré je nezlučiteľné s dodržiavaním povinností člena VV SSTZ podľa odseku 2, alebo ak sa člen VV SSTZ bez odôvodneného ospravedlnenia nebude opakovane alebo počas obdobia 6 mesiacov zúčastňovať na jeho činnosti, takýto člen môže byť na návrh predsedu alebo VV SSTZ odvolaný z funkcie Konferenciou alebo mu môže byť výkon funkcie rozhodnutím VV SSTZ dočasne pozastavený.

**Článok 34**

**Zasadnutia VV SSTZ**

1. VV SSTZ zasadá podľa potreby, spravidla raz za 2 mesiace.

2. Zasadnutia VV SSTZ zvoláva a ich priebeh riadi predseda alebo ním poverený člen VV SSTZ.

3. Ak o zasadnutie písomne požiada nadpolovičná väčšina členov VV SSTZ alebo ak sa má rokovať o záležitostiach, ktoré spadajú do kompetencie konferencie a situácia si vyžaduje ich okamžité riešenie, je predseda povinný zvolať mimoriadne zasadnutie VV SSTZ do 7 dní od obdržania žiadosti alebo od vzniku dôvodu na zvolanie mimoriadneho zasadnutia VV SSTZ.

4. Zaradenie konkrétneho bodu do programu zasadnutia VV SSTZ môže navrhnúť každý člen VV SSTZ, štatutárny orgán, prípadne i kontrolór. Navrhované body do programu zasadnutia VV SSTZ členovia VV SSTZ predkladajú predsedovi spravidla najmenej 10 dní pred konaním zasadnutia.

5. Program zasadnutia VV SSTZ zostavuje predseda v spolupráci s generálnym sekretárom a Sekretariátom SSTZ.

6. Program zasadnutia VV SSTZ sa zasiela členom VV SSTZ spolu s pozvánkou a materiálmi na rokovanie spravidla najmenej 7 dní pred konaním zasadnutia.

7. Na rokovaniach VV SSTZ sa zúčastňujú bez práva hlasovať aj iné prizvané osoby, najmä generálny sekretár, Športový riaditeľ SSTZ, členovia Sekretariátu SSTZ, kontrolór a osoba, ktorá zaznamenáva priebeh zasadnutia.

8. Zasadnutia VV SSTZ sú neverejné, iba ak VV SSTZ rozhodne inak.

9. VV SSTZ môže k jednotlivým prerokovávaným bodom programu prizvať tretie osoby, aby vyjadrili odborné stanovisko, zodpovedali otázky alebo podali VV SSTZ doplňujúce informácie k prerokovávanej veci. Prizvané tretie osoby nemajú hlasovacie právo.

**Článok 35**

**Právomoci VV SSTZ**

VV SSTZ:

a) rozhoduje o všetkých koncepčných a zásadných otázkach v medziobdobí medzi konferenciami, najmä:

b) schvaľuje návrh plánu hlavných úloh SSTZ na príslušné volebné obdobie a predkladá ho na schválenie konferencii,

c) schvaľuje projekty a úlohy vyplývajúce z plnenia plánu hlavných úloh SSTZ a prerokováva správy o ich plnení, o ktorých v rámci správy o činnosti informuje konferenciu,

d) schvaľuje návrh rozpočtu SSTZ

e) usmerňuje činnosť odborných komisií a rád spravidla prostredníctvom člena VV SSTZ v spolupráci s príslušným predsedom komisie a generálnym sekretárom a sekretariátom,

f) rozhoduje o schválení smerníc SSTZ, štatútov a predpisov komisií a pracovných skupín a o ich zmenách,

g) rozhoduje o nominácii kandidátov na voľby do orgánov ITTF a ETTU, rozhoduje o termínovej listine a iných športovo-technických predpisov a dokumentov SSTZ,

h) rozhoduje o zásadných veciach súvisiacich s organizovaním majstrovských a pohárových súťaží,

i) rozhoduje o výške členského príspevku,

j) schvaľuje zaradenie športovcov do štátnej reprezentácie a jednotlivých reprezentačných družstiev a výkonnostné kritéria pre zaradenie do reprezentácie a jednotlivých družstiev,

k) potvrdzuje nominácie členov štátnej športovej reprezentácie na významné súťaže, športovcov, trénerov, realizačný tím, funkcionárov a rozhodcov,

l) potvrdzuje návrh na zaradenie športových reprezentantov do rezortného športového strediska,

m) potvrdzuje zaradenie športovcov do zoznamu talentovaných športovcov a výkonnostné kritéria pre zaradenie do tohto zoznamu,

n) schvaľuje predpisy pre metodické riadenie a usmerňovanie prípravy športových reprezentantov a talentovaných športovcov,

o) schvaľuje organizáciu a riadenie celoštátnych súťaží a iných súťaží,

p) schvaľuje druhy športových odborníkov pre stolný tenis vrátane ich odbornej spôsobilosti vyžadovanej na vykonávanie odbornej činnosti v stolnom tenise a schvaľuje ich odbornú prípravu a overuje ich odbornú spôsobilosť,

r) rozhoduje o uznaní odbornej kvalifikácie športových odborníkov, ak sa na uznanie príslušnej odbornej kvalifikácie nevzťahuje osobitný právny predpis,

s) rozhoduje o ustanovení a odvolaní trénerov reprezentačných družstiev a ich realizačných tímov,

t) vytvára materiálne a organizačné podmienky pre reprezentačné družstvá SR,

u) schvaľuje všetky poriadky SSTZ s výnimkou Rokovacieho poriadku a Volebného poriadku,

v) vymenúva a odvoláva členov komisie, ktorá rozhoduje v prvom stupni vo veciach porušenia antidopingových pravidiel , pokiaľ táto pôsobnosť nie je zverená do pôsobnosti Disciplinárnej komisie SSTZ,

y) schvaľuje organizačnú štruktúru sekretariátu SSTZ.

**Článok 36**

**Rozhodnutia VV SSTZ**

1. VV SSTZ je uznášaniaschopný, ak je prítomných najmenej 5 členov VV SSTZ vrátane predsedu alebo prvého podpredsedu, ak v týchto stanovách nie je stanovené inak.

2. Ak VV SSTZ nie je plne obsadený, na jeho uznášaniaschopnosť sa vyžaduje prítomnosť nadpolovičnej väčšiny členov VV SSTZ, ktorí sú v čase zasadnutia jeho členmi.

3. VV SSTZ schvaľuje rozhodnutia nadpolovičnou väčšinou hlasov všetkých členov. Pri rovnosti hlasov má rozhodujúci hlas predseda.

4. Hlasovanie člena VV SSTZ prostredníctvom zástupcu alebo na základe plnej moci nie je povolené.

5. Pripúšťa sa hlasovanie “per rollam”, ktorého postup upravuje osobitný predpis schválený VV SSTZ.

6. Rozhodnutia prijaté VV SSTZ nadobúdajú okamžitú účinnosť, pokiaľ VV SSTZ nerozhodne inak. Proti rozhodnutiu VV SSTZ nie je prípustný opravný prostriedok, ak predpis SSTZ neustanoví inak. Rozhodnutie VV SSTZ môže zrušiť alebo zmeniť konferencia alebo sám VV SSTZ z vlastnej iniciatívy alebo na podnet kontrolóra.

7. Zápisnica zo zasadnutia VV SSTZ vrátane prijatých rozhodnutí a výsledkov hlasovania sa zasiela všetkým osobám oprávneným zúčastniť sa zasadnutia príslušného orgánu najneskôr do 25 dní odo dňa zasadnutia a súčasne sa zverejňuje obvyklým spôsobom na webovom sídle a v informačnom systéme športu.

8. O priebehu zasadnutia a rozhodnutiach VV SSTZ sa vyhotovuje zápisnica. Obsahom zápisnice je predovšetkým:

a) schválený program zasadnutia,

b) prezenčná listina,

c) zoznam podkladov k jednotlivým bodom programu a spôsob prístupu k nim,

d) dôležité vyjadrenia členov orgánu k jednotlivým bodom programu,

e) rozhodnutia prijaté k jednotlivým bodom programu vrátane výsledkov hlasovania a odlišného stanoviska člena, ktorý nesúhlasil s prijatým rozhodnutím alebo s jeho odôvodnením, ak o to požiadal,

f) prípadné stanoviská kontrolóra SSTZ a odborných orgánov SSTZ k bodu rokovania, a ak sa od ich stanoviska VV SSTZ odchýlil, aj zdôvodnenie rozhodnutia VV SSTZ,

g) meno, priezvisko a podpis predsedajúceho a zapisovateľa.

Štvrtá hlava

Predseda SSTZ

**Článok 37**

**Predseda a jeho postavenie**

1. Predseda je štatutárnym orgánom SSTZ, ktorý je oprávnený konať v mene SSTZ.

2. Predseda je najvyšším predstaviteľom SSTZ v rámci medzinárodných stykov, ako aj vo vzťahu k medzinárodným inštitúciám a iným národným športovým federáciám.

3. Predseda je členom VV SSTZ s právom hlasovať.

4. Na zastupovanie SSTZ môže predseda splnomocniť v stanovenom rozsahu jedného z podpredsedov, člena VV SSTZ alebo generálneho sekretára.

5. Predseda koná v mene SSTZ v právnych, administratívnych a organizačných vzťahoch a je oprávnený v mene SSTZ podpisovať všetky písomnosti, a to v súlade s ustanoveniami článku 48 stanov.

6. Predseda predsedá zasadnutiam konferencie, VV SSTZ, ako aj pracovných skupín, v ktorých bol ustanovený za predsedu. Predseda je oprávnený zúčastniť sa bez hlasovacieho práva na rokovaniach všetkých orgánov SSTZ, ako aj všetkých orgánov členov SSTZ, pričom má právo vyjadriť svoje stanoviská a predkladať návrhy a odporúčania.

7. V prípade nemožnosti výkonu funkcie predsedu, zastupuje predsedu prvý podpredseda. Ak to nie je možné, právomoci predsedu vykonáva v nevyhnutnom rozsahu do najbližšej konferencie člen VV SSTZ poverený na základe rozhodnutia VV SSTZ.

**Článok 38**

**Právomoci predsedu**

1. Najdôležitejšími úlohami predsedu sú najmä:

a) vystupovať v mene SSTZ, zastupovať a reprezentovať jeho záujmy pri rokovaniach so štátnymi orgánmi, orgánmi samosprávy, podnikateľskými subjektmi a inými subjektmi,

b) vystupovať v mene SSTZ, zastupovať a reprezentovať jeho záujmy v rámci medzinárodných stykov, najmä vo vzťahu k medzinárodným inštitúciám a iným národným športovým federáciám a zväzom,

c) koordinovať vzťahy medzi SSTZ, ITTF a ETTU, ako aj vzťahy SSTZ s ostatnými športovými organizáciami,

d) iniciovať, uskutočňovať a podporovať spoluprácu SSTZ ako národného športového zväzu so štátnymi orgánmi, orgánmi samosprávy a inými inštitúciami Slovenskej republiky, ako aj s inými športovými zväzmi,

e) zabezpečovať efektívne fungovanie orgánov SSTZ za účelom naplnenia cieľov,

f) prostredníctvom generálneho sekretára a Sekretariátu SSTZ realizovať rozhodnutia prijaté konferenciou a VV SSTZ.

2. Predseda je oprávnený uzavrieť zmluvu o úvere alebo o pôžičke, prevziať dlh alebo pristúpiť k záväzku alebo uznať sporný záväzok SSTZ, iba po schválení vo VV SSTZ a odporúčania kontrolóra.

3. Predseda je oprávnený v mene SSTZ uzatvárať zmluvné vzťahy v hodnote nad 20.000,- Eur až po predchádzajúcom súhlase VV SSTZ, ak podľa Stanov schvaľovanie zmluvného vzťahu nie je vyhradené konferencii SSTZ. Hodnota zmluvného vzťahu sa vzťahuje aj na zmluvné vzťahy, v ktorých sú platby rozdelené na niekoľko samostatných platieb alebo do pravidelných periodických platieb v rámci účtovného obdobia SSTZ ktorých súčet je rovnajúci sa hodnote nad 20.000,- Eur a ak tieto platby vyplývajú z jedného právneho vzťahu.

4. Predseda je oprávnený v odôvodnených prípadoch zvolať mimoriadnu konferenciu.

5. Predseda predkladá VV SSTZ návrh na ustanovenie alebo odvolanie generálneho sekretára.

Piata hlava

Kontrolné orgány SSTZ

**Článok 39**

**Kontrolór**

1. Kontrolór vykonáva a zabezpečuje nezávislý výkon vnútornej kontroly v SSTZ a je najvyšším kontrolným orgánom športovej organizácie.

2. Kontrolóra volí a odvoláva konferencia SSTZ. Na odvolanie kontrolóra SSTZ je potrebná dvojtretinová väčšina hlasov delegátov konferencie SSTZ. Za kontrolóra môže byť zvolená fyzická osoba, ktorá má spôsobilosť na právne úkony v plnom rozsahu, je bezúhonná a spĺňa kvalifikačné predpoklady. Kvalifikačné predpoklady a spôsobilosť na výkon funkcie kontrolóra ustanovuje Zákon. Funkcia kontrolóra je nezlučiteľná s výkonom funkcie delegáta konferencie, štatutárneho orgánu a disciplinárneho orgánu, v ktorej vykonáva funkciu kontrolóra.

3. Funkčné obdobie kontrolóra, a v prípade zriadenia kolektívneho kontrolného orgánu i tohto orgánu, je najmenej 5 rokov.

5. Funkcia kontrolóra zaniká stratou spôsobilosti na výkon funkcie kontrolóra podľa Zákona a týchto stanov.

6. Kontrolór môže byť pred uplynutím jeho funkčného obdobia odvolaný z funkcie konferenciou SSTZ, kvalifikovanou väčšinou hlasov všetkých delegátov; dôvod odvolania musí byť uvedený v rozhodnutí o odvolaní.

7. Kontrolór má pri výkone svojej funkcie právo na náhradu hotových výdavkov účelne a preukázateľne vynaložených v súvislosti s výkonom funkcie kontrolóra a súčasne za výkon funkcie kontrolóra mu môže byť náhrada za stratu času a odmena, ktorej výšku schvaľuje Konferencia SSTZ.

8. Zápisnica zo zasadnutia kontrolného orgánu orgánu obsahuje :

a) schválený program zasadnutia,

b) prezenčnú listinu, zápisnice o zvolení člena orgánu a písomné splnomocnenia, ak boli predložené,

c) zoznam podkladov k jednotlivým bodom programu a spôsob prístupu k nim,

d) dôležité vyjadrenia členov orgánu k jednotlivým bodom programu,

e) rozhodnutia prijaté k jednotlivým bodom programu vrátane výsledkov hlasovania a odlišného stanoviska člena, ktorý nesúhlasil s prijatým rozhodnutím alebo s jeho odôvodnením, ak o to požiada,

f) meno, priezvisko a podpis predsedajúceho a zapisovateľa.

Zápisnica zo zasadnutia kontrolného orgánu sa zašle všetkým osobám oprávneným zúčastniť sa zasadnutia príslušného orgánu najneskôr do 25 dní odo dňa zasadnutia.

**Článok 40**

**Právomoci a úlohy kontrolóra**

1. Kontrolór výkonom svojej funkcie zabezpečuje, aby sa predchádzalo závažnému porušeniu povinnosti vyplývajúcej z právneho poriadku, predpisov a rozhodnutí SSTZ a aby sa predchádzalo ukladaniu sankcií, opatrení a negatívnym dôsledkom pre SSTZ a členov SSTZ.

2. Vykonáva konzultačnú činnosť a poradenskú činnosť pre orgány SSTZ a orgány jeho členov.

3. Kontrolór vykonáva kontrolnú činnosť priebežne. Kontrolná činnosť je zameraná predovšetkým na:

a) hospodárnosť, efektívnosť, účinnosť a účelnosť použitia verejných prostriedkov,

b) dodržiavanie právnych predpisov a dodržiavanie predpisov a rozhodnutí SSTZ.

4. Kontrolór ďalej:

a) vykonáva priebežnú kontrolu obsahu zápisníc zo zasadnutí Konferencie a ich riadneho zverejňovania,

b) upozorňuje na nesúlad povinne zverejňovaných údajov a údajov v zdrojovej evidencii,

c) upozorňuje orgány SSTZ na zistené nedostatky a odporúča im postup, ktorý je v súlade s právnym poriadkom a predpismi SSTZ,

d) pri zistení závažných nedostatkov navrhuje preventívne a nápravné opatrenia a určuje lehoty na ich odstránenie,

e) vypracúva výročnú správu o činnosti kontrolóra, ktorú predkladá Konferencii SSTZ,

f) vykonáva konzultačnú činnosť pre kontrolórov členov SSTZ,

g) posudzuje súlad priebehu zasadnutí, postupov a rozhodnutí orgánov SSTZ s právnym poriadkom, predpismi a rozhodnutiami SSTZ, medzinárodnej športovej organizácie a iných športových organizácií, ktorých je SSTZ členom,

h) zúčastňuje sa na zasadnutiach Konferencie SSTZ, VV SSTZ, kontrolných orgánov SSTZ, a ak to považuje za potrebné, aj na zasadnutiach iných orgánov SSTZ,

5. Podrobnosti výkonu a postupov pri vykonávaní funkcie kontrolóra a vykonávaní kontroly upravuje Zákon.

Šiesta hlava

Orgány zabezpečenia spravodlivosti SSTZ

**Článok 41**

**Disciplinárna komisia SSTZ**

1. Disciplinárna komisia je prvostupňovým orgánom zabezpečenia spravodlivosti SSTZ, ktorý rozhoduje o porušení povinností vyplývajúcich z predpisov SSTZ, rozhodnutí orgánov SSTZ a jeho členov, za ktoré ukladá disciplinárne sankcie a opatrenia.

2. Disciplinárna komisia je aj prvostupňovým orgánom pre konanie vo veciach porušenia antidopingových pravidiel, za ktoré ukladá disciplinárne sankcie a opatrenia.

3. Predsedu , podpredsedu a členov disciplinárnej komisie volí a odvoláva konferencia.

4. Za predsedu disciplinárnej komisie je spravidla zvolený kandidát, ktorý má vysokoškolské vzdelanie druhého stupňa získané na právnickej fakulte vysokej školy v Slovenskej republike alebo má uznaný diplom o vysokoškolskom právnickom vzdelaní druhého stupňa vydaný zahraničnou vysokou školou a najmenej tri roky odbornej právnickej praxe.

5. Spôsob rozhodovania, počet členov komisie, ďalšie právomoci a spôsob konania disciplinárnej komisie upravuje Disciplinárny poriadok SSTZ.

6. Druhostupňovým orgánom na riešenie odvolania voči rozhodnutiam disciplinárnej komisie je VV SSTZ.

Siedma hlava

Administratívne útvary SSTZ

**Článok 42**

**Generálny sekretár SSTZ**

1. VV SSTZ na základe návrhu predsedu ustanoví Generálneho sekretára, ktorý riadi Sekretariát SSTZ.

2. Generálny sekretár najmä:

a) v súčinnosti so Športovým riaditeľom SSTZ pripravuje a rozpracúva strategický plán rozvoja stolného tenisu v súčinnosti s VV SSTZ podľa jeho jednotlivých oblastí na konkrétne projekty a úlohy,

b) zabezpečuje plnenie projektov a úloh vyplývajúcich z plánu hlavných úloh a priebežne kontroluje ich plnenie,

c) koordinuje vzťahy s členmi SSTZ, komisiami a inými orgánmi SSTZ, ako aj s inými národnými zväzmi, ITTF a ETTU,

d) organizuje prácu a činnosť Sekretariátu SSTZ pri plnení jeho úloh, podľa organizačného predpisu SSTZ,

3. Generálny sekretár sa zúčastňuje bez hlasovacieho práva na konferencii, zasadnutiach VV SSTZ, v prípade potreby na rokovaniach všetkých orgánov, ako aj orgánov jeho členov, na rokovaniach komisií a pracovných skupín s právom predkladať návrhy do programu ich rokovania.

4. Generálny sekretár plní úlohy vyplývajúce z uzatvorených pracovnoprávnych vzťahov, administratívno-organizačných vzťahov a zodpovedá za dodržiavanie pracovnej disciplíny, pracovného poriadku a ostatných predpisov SSTZ.

5. Generálny sekretár nesmie byť delegátom konferencie, ani členom žiadneho ďalšieho orgánu SSTZ.

**Článok 43**

**Sekretariát SSTZ**

1. Výkonným administratívnym útvarom na zabezpečovanie plnenia úloh SSTZ je Sekretariát SSTZ (ďalej len “Sekretariát”).

2. Sekretariát vykonáva administratívnu prácu SSTZ v pracovnom , resp. inom obdobnom pomere pod vedením predsedu a generálneho sekretára. Pracovníci Sekretariátu sú viazaní smernicami, organizačnými pokynmi SSTZ a rozhodnutiami VV SSTZ a generálneho sekretára a plnia zverené úlohy podľa odborných schopností, najlepšieho vedomia a svedomia.

3. Zloženie, právomoc, pôsobnosť a organizačnú štruktúru Sekretariátu schvaľuje VV SSTZ.

4. Sekretariát poskytuje primeranú administratívnu a organizačno-technickú podporu pre činnosť komisií a ostatných orgánov SSTZ, ako aj pre svojich členov v súlade s predpismi SSTZ upravujúcimi podmienky poskytnutia podpory pre ich činnosť.

**Článok 44**

**Odborné komisie SSTZ**

1. Na operatívne riadenie jednotlivých oblastí činností SSTZ môže zriaďovať komisie, ktoré plnia úlohu pomocných a poradných orgánov VV SSTZ.

2. Vytváranie alebo rušenie komisií je v pôsobnosti VV SSTZ, ktorý pre jednotlivé komisie môže ustanoviť z členov VV SSTZ garanta alebo predsedu komisie, ktorý zabezpečuje komunikáciu s predsedom komisie a koordináciu činností komisie podľa úloh a potrieb VV SSTZ.

3. Zadávanie konkrétnych úloh komisiám a kontrola ich činnosti je v pôsobnosti VV SSTZ, generálneho sekretára a Športového riaditeľa SSTZ.

4. Predsedu komisie ustanovuje a odvoláva VV SSTZ, ak v týchto stanovách nie je stanovené inak.

5. Členov komisie ustanovuje a odvoláva VV SSTZ, ktorý prihliada k návrhom predsedu komisie.

6. Návrh na predsedu komisie môže predložiť člen VV SSTZ, generálny sekretár a Športový riaditeľ SSTZ.

7. SSTZ môže na zabezpečenie odborných činností SSTZ zriaďovať odborné komisie.

8. Každá komisia alebo rada pracuje podľa vlastného štatútu schváleného VV SSTZ, v ktorom je upravené najmä:

a) poslanie, pôsobnosť a úlohy komisie,

b) zloženie komisie,

c) rokovací poriadok, ak sa na rokovanie komisie nevzťahuje rokovací poriadok SSTZ, obsahujúci najmä:

i. zvolávanie rokovania,

ii. vedenie a priebeh rokovania,

iii. prijímanie záverov (rozhodnutie, uznesenie, stanovisko a odporúčanie),

d) dokumentácia.

9. Postavenie, právomoci, úlohy a činnosť jednotlivých komisií sú podobnejšie upravené v ich štatútoch a v ďalších predpisoch SSTZ.

**Článok 45**

**Komisie ad hoc, panel expertov a pracovné skupiny**

1. VV SSTZ môže v prípade potreby vytvoriť komisiu ad hoc alebo pracovnú skupinu, ktorá bude vytvorená na určitý čas nie dlhší ako dva roky alebo na stanovený účel.

2. VV SSTZ ustanoví predsedu a zloženie komisie ad hoc alebo pracovnej skupiny a určí jej účel, ciele, úlohy a termíny ich splnenia.

3. Vytvorená komisia ad hoc alebo pracovná skupina podliehajú priamo VV SSTZ alebo určenému členovi VV SSTZ.

4. Na konanie vo veciach porušenia antidopingových pravidiel menuje VV SSTZ komisiu v súlade s ustanoveniami zákona č.440/2015 o športe, odvolaciu komisiu volí konferencia SSTZ, pre každý konkrétny prípad osobitne.

ôsma hlava

Športové útvary SSTZ

**Športový riaditeľ SSTZ**

1. VV SSTZ na základe návrhu Predsedu SSTZ ustanoví Športového riaditeľa SSTZ.

2. Športový riaditeľ SSTZ najmä:

a) v súčinnosti s Generálnym sekretárom pripravuje a rozpracúva strategický plán rozvoja stolného tenisu v súčinnosti s VV SSTZ podľa jeho jednotlivých oblastí na konkrétne projekty a úlohy,

b) zodpovedá za riadenie športovej činnosti zväzu v zmysle stanov, schválenej OŠ a uznesení VV SSTZ,

c) riadi vzťahy s príslušnými pracoviskami, oddeleniami a útvarmi SOŠV, PV, KŠZ, SAUŠ a SAŠŠ,

d) v spolupráci s príslušnými športovými komisiami riadi činnosť a rozvoj trénerov.

3. Športový riaditeľ SSTZ sa zúčastňuje bez hlasovacieho práva na konferencii, zasadnutiach VV SSTZ, v prípade potreby na rokovaniach všetkých orgánov, ako aj orgánov jeho členov, na rokovaniach komisií a pracovných skupín s právom predkladať návrhy do programu ich rokovania.

4. Športový riaditeľ SSTZ nesmie byť delegátom konferencie, ani členom žiadneho ďalšieho orgánu SSTZ.

5. Národné stolnotenisové centrum (NSTC) zodpovedá za podmienky na prípravu reprezentácie Slovenskej republiy v kategórii dospelých a mládeže do 21 rokov. Je zriadené Štatútom schvaľovaným VV SSTZ.

6. Národné stolnotenisové centrum mládeže (NSTCM) zodpovedá za podmienky na prípravu reprezentácie Slovenskej republiy mládeže do 18 rokov. Je zriadené Štatútom schvaľovaným VV SSTZ.

**Piata časť**

**Právne postavenie SSTZ a spôsob konania v mene SSTZ**

**Štatutárne orgány**

SSTZ koná prostredníctvom štatutárneho orgánu, ktorým je:

1. predseda,

2. generálny sekretár,

3. Športový riaditeľ SSTZ,

pričom každý z nich koná samostatne.

**Článok 48**

**Podpisovanie v mene SSTZ**

1. V mene SSTZ podpisuje vždy Predseda SSTZ spolu s Generálnym sekretárom alebo Predseda SSTZ spolu so Športovým riaditeľom SSTZ, s výnimkou v zmysle bodu 2 tohto článku stanov.

2. Doklady v bankovom styku podpisuje vždy štatutárny orgán SSTZ spolu s ďalšou osobou, ktorá je na túto činnosť poverená zo strany VV SSTZ.

3. Podpisovanie v mene SSTZ sa vykoná tak, že k vytlačenému alebo napísanému názvu SSTZ, menu a funkcii v SSTZ podpisujúci pripojí svoj podpis.

**Šiesta časť**

**Hospodárenie SSTZ**

**Článok 49**

**Základné pravidlá hospodárenia**

1. Účtovným obdobím SSTZ je jeden kalendárny rok.

2. Príjmy a výdavky SSTZ sú plánované a koordinované tak, aby boli v priebehu hospodárskeho obdobia vyrovnané.

3. Za zostavenie rozpočtu na príslušný kalendárny rok, ročných účtovných výkazov SSTZ, vykonanie riadnej účtovnej závierky a správy o hospodárení zodpovedá predseda SSTZ.

4. Za úkony a opatrenia bezprostredne súvisiace so spravovaním majetku a finančných záležitostí SSTZ je zodpovedný predseda SSTZ, generálny sekretár a Športový riaditeľ SSTZ, resp. poverený pracovník ekonomického úseku SSTZ.

5. SSTZ hospodári na základe rozpočtu na kalendárny rok, ktorý schvaľuje konferencia na návrh VV SSTZ.

6. Majetok, výnosy a príjmy vytvorené hlavnými činnosťami SSTZ, dotácie a príspevky z verejných zdrojov, členské príspevky a iné príjmy SSTZ sa využívajú na napĺňanie poslania a cieľov SSTZ a na úhradu výdavkov (nákladov) s tým spojených.

7. VV SSTZ predkladá Konferencii SSTZ každoročne správu o hospodárení SSTZ za predchádzajúce účtovné obdobie.

8. Ak je SSTZ ako športová organizácia prijímateľom verejných prostriedkov, je za podmienok stanovených Zákonom, povinná mať riadnu účtovnú závierku a výročnú správu overenú audítorom.

9. Rozpočet SSTZ, správa o hospodárení SSTZ a riadna či mimoriadna účtovná závierka SSTZ, výročná správa a správa audítora sa po ich prerokovaní a schválení v príslušnom orgáne SSTZ zverejňujú na webovom sídle SSTZ a v informačnom systéme športu.

10. Ak má SSTZ povinnosť overovať účtovnú závierku a výročnú správu SSTZ, každoročne ju overí audítor, ktorého ustanovuje VV SSTZ na obdobie jedného roka. Mandát audítora môže byť obnovený bez obmedzenia. Ak je SSTZ zakladateľom alebo spoločníkom obchodnej spoločnosti a má podiel na obchodnej spoločnosti alebo akcie obchodnej spoločnosti, výročná správa SSTZ obsahuje aj údaje vyžadované pre obsah výročnej správy aj o takejto obchodnej spoločnosti.

11. Výročná správa sa vypracúva najneskôr do šiestich mesiacov od skončenia účtovného obdobia.

12. SSTZ je povinný výročnú správu do 15 dní po prerokovaní Konferenciou SSTZ zverejniť a uložiť v registri účtovných závierok podľa osobitného predpisu, najneskôr do 31. Júla nasledujúceho kalendárneho roka po skončení účtovného obdobia.

13. Vedenie účtovníctva SSTZ bližšie upravujú predpisy SSTZ a ekonomická smernica SSTZ.

14. Ak je SSTZ ako športová organizácia prijímateľom verejných prostriedkov zo štátneho rozpočtu je SSTZ priebežne zverejňovať informácie o prijatí a spôsobe použitia prostriedkov zo štátneho rozpočtu najneskôr do 25. dňa kalendárneho mesiaca nasledujúceho po kalendárnom mesiaci, v ktorom boli prostriedky štátneho rozpočtu prijaté alebo použité. Splnenie povinnosti zverejňovať informácie o prijatí a spôsobe použitia prostriedkov zo štátneho rozpočtu môže SSTZ zabezpečiť aj vedením a evidenciou príjmov a výdavkov prostriedkov zo štátneho rozpočtu na osobitnom bankovom účte (transparentný bankový účet). Tieto údaje sú bezplatne, diaľkovo a nepretržite prístupné tretím osobám a zobrazujú prehľad platobných transakcií v rozsahu údajov vyžadovaných Zákonom 40. Adresu webového sídla, na ktorom sú tieto údaje zobrazené SSTZ oznamuje ministerstvu školstva.

**Článok 50**

**Príjmy SSTZ**

1. Príjmy SSTZ tvoria najmä:

a) členské príspevky,

b) výnosy z hospodárenia s vlastným majetkom, najmä nájomné z prenájmu hnuteľného a nehnuteľného majetku a plôch na reklamné účely,

c) výnosy z marketingových aktivít a z predaja suvenírov,

d) príjmy z televíznych a rozhlasových práv za prenosy zo súťaží a iných podujatí, príjmy z publikačnej činnosti,

e) príjmy zo športovej reprezentácie,

f) sponzorské,

g) príspevky uznanému športu,

h) dotácie z rozpočtov verejnej správy a samosprávy,

i) príspevky na národný športový projekt,

j) príspevky zo športových poukazov,

k) poplatky za registráciu členov SSTZ,

l) štartovné a účastnícke poplatky na súťažiach SSTZ a účastnícke poplatky z medzinárodných podujatí organizovaných SSTZ

m) poplatky z prestupov a medzinárodných transferov športovcov,

n) poplatky z činnosti komisií a iných orgánov SSTZ,

o) poplatky za družstvá hrajúce v majstrovských súťažiach (základný vklad pred začiatkom súťažného ročníka), ktorých výšku stanoví VV SSTZ,

p) príspevky od nadnárodných a medzinárodných športových organizácii alebo iných medzinárodných organizácií,

q) výnosy pokút za disciplinárne previnenia, za previnenia v rámci súťaží,

r) dotácie z rozpočtu verejnej správy a granty,

s) podiel na zisku obchodných spoločností po zdanení, v ktorých je SSTZ zakladateľom, spoločníkom alebo akcionárom,

t) príjmy z predaja vstupeniek,

u) príjmy zo stretnutí reprezentačných družstiev SR,

v) príjmy z vlastnej hospodárskej činnosti,

w) dary a príspevky,

x) odpredaj nadbytočného materiálu na podporu činnosti klubom a oddielom,

y) iné príjmy.

2. Príjem zo športovej reprezentácie možno použiť len na:

a) organizáciu celoštátnej súťaže dospelých a mládeže,

b) zabezpečenie výberu a prípravy športovcov do športovej reprezentácie a ich účasť na medzinárodných súťažiach,

c) zabezpečenie starostlivosti o talentovaných športovcov,

d) podporu výstavby športovej infraštruktúry.

3. Na účely podnikania v súvislosti so športovou reprezentáciou môže sám SSTZ alebo spoločne so štátom, vyšším územným celkom alebo obcou založiť obchodnú spoločnosť.

4. SSTZ môže založiť obchodnú spoločnosť alebo nadobudnúť podiel v obchodnej spoločnosti aj na účely výstavby a prevádzky športovej infraštruktúry.

5. Zisk alebo podiel na zisku obchodných spoločností uvedených v odseku 3 a 4 po zdanení možno použiť len na účely uvedené v odseku 2.

6. Obchodný podiel alebo akcie v obchodných spoločnostiach založenej podľa odseku 3 a 4 je zakázaný na iné osoby s výnimkou ich prevodu na štát alebo vyšší územný celok.

**Výdavky SSTZ**

1. Výdavky SSTZ predstavujú najmä výdavky stanovené v schválenom rozpočte SSTZ v súlade s potrebami plnenia úloh a cieľov SSTZ na príslušné obdobie.

2. Výdavky SSTZ slúžia najmä na:

a) zabezpečenie činnosti všetkých úrovní / družstiev športovej reprezentácie,

b) rozvoj mládežníckeho športu a športu detí,

c) starostlivosť o talenty,

d) zabezpečenie športovania detí, žiakov a študentov,

e) zabezpečenie organizovania súťaží a iných športových podujatí,

f) rozdelenie najmenej Zákonom stanovenej časti prostriedkov z príspevku uznanému športu medzi športové kluby s príslušnosťou k SSTZ,

g) na podporu činnosti regionálnych a oblastných štruktúr SSTZ,

h) podporu investičných projektov SSTZ,

i) výstavbu, rekonštrukciu a modernizáciu infraštruktúry národného významu pre stolný tenis

j) vzdelávanie v oblasti športu a osobitne stolného tenisu,

k) prevenciu a kontrolu v boji proti dopingu v športe, proti manipulácií priebehu a výsledkov súťaží,

l) prevenciu proti násiliu a neviazanosti divákov,

m) odmeny športovcov, trénerov a ostatných členov realizačných tímov športovej reprezentácie, mzdy sekretariátu a náhradu za stratu času dobrovoľníkov

n) činnosť Sekretariátu SSTZ, športovú diplomaciu, komisií a ďalších orgánov SSTZ,

o) podporu edičnej, muzeálnej a osvetovej činnosti v oblasti športu a volejbalu,

p) dary a iné príspevky,

q) všetky ostatné výdavky vynaložené pri plnení cieľov, stanovených stanovami SSTZ:

r) iné výdavky schválené Konferenciou SSTZ a

s) výdavky, ktoré je VV SSTZ oprávnený vynaložiť v rámci svojej právomoci.

**Marketingové práva SSTZ**

1. SSTZ je pôvodným a výlučným vlastníkom všetkých práv, vyplývajúcich zo súťaží a iných akcií, ktoré spadajú do jeho kompetencie a to bez akýchkoľvek obmedzení v zmysle obsahu, času a miesta. Tieto práva zahŕňajú najmä všetky druhy práv k predmetom duševného vlastníctva, majetkových práv, práv na vyhotovenie zvukových, obrazových, zvukovoobrazových záznamov, práv na reprodukciu a vysielanie, retransmisiu, šírenie prostredníctvom internetu a iných elektronických sietí, alebo prostredníctvom nosičov dát, využívanie v rámci databáz, šírenie na nosičoch dát, multimediálne, marketingové a promočné práva, merchandising, nehmotné práva a práva vyplývajúce zo zákona o autorskom práve a súvisiacich právach (autorský zákon).

2. SSTZ má výlučné právo na udeľovanie povolenia na verejný prenos, šírenie obrazových, zvukových a zvukovo-obrazových záznamov, káblovú retransmisiu, vyhotovenie originálu záznamu vysielania, vyhotovenie rozmnoženiny záznamu vysielania, verejné rozširovanie originálu záznamu vysielania alebo jeho rozmnoženiny prostredníctvom internetu, masovokomunikačných médií alebo nosičov dát zo športových podujatí SSTZ a aktivít a akcií organizovaných alebo zastrešovaných SSTZ.

3. VV SSTZ rozhoduje o poskytnutí výlučnej licencie na využívanie práv uvedených v odseku 1 a 2 alebo ich časti po časovo obmedzenú dobu niektorému zo svojich členov.

4. Rozhodovanie vo veciach podľa odseku 1 a 2 patrí do výlučnej kompetencie VV SSTZ, ktorý môže rozhodnúť o tom, či týmito právami bude disponovať výhradne SSTZ, alebo či za účelom využívania týchto práv SSTZ založí obchodnú spoločnosť, v ktorej bude jediným spoločníkom alebo akcionárom, a podiel na zisku obchodnej spoločnosti po zdanení bude použitý výlučne na plnenie úloh súvisiacich so zabezpečením štátnej reprezentácie, rozvojom mládežníckeho športu a športu detí a starostlivosti o talentovanú mládež.

5. Obchodný podiel v obchodnej spoločnosti založenej podľa odseku 4 nemôže byť prevedený na iný subjekt, ak konferencia kvalifikovanou väčšinou nerozhodne inak.

**Siedma časť**

**Spoločné, prechodné a záverečné ustanovenia**

**Zánik SSTZ**

1. O zrušení SSTZ rozhoduje konferencia a rozhodnutie musí byť prijaté kvalifikovanou väčšinou delegátov Konferencie SSTZ.

2. SSTZ môže zaniknúť:

a) dobrovoľným rozpustením alebo zlúčením s iným združením,

b) právoplatným rozhodnutím ministerstva vnútra alebo súdu o jeho rozpustení.

3. Pri zániku združenia sa vykoná majetkové vysporiadanie.

4. V prípade zániku SSTZ bez právneho nástupcu vykoná Konferenciou SSTZ určený likvidátor likvidáciu majetku SSTZ v zmysle ustanovení § 70 a nasl. Obchodného zákonníka s použitím § 13 zákona č. 83/1990 Zb. o združovaní občanov v znení neskorších predpisov.

5. V prípade zrušenia SSTZ s ustanovením právneho nástupcu prechádza všetok majetok, aktíva, pasíva, záväzky a pohľadávky z právnych vzťahov, na právneho nástupcu SSTZ, ak konferencia nerozhodne inak.

6. Pri zániku SSTZ podľa odseku 2 písmeno b. vykoná majetkové vysporiadanie likvidátor určený Ministerstvom vnútra Slovenskej republiky.

7. O spôsobe rozdelenia likvidačného zostatku rozhodne konferencia.

**Prechodné ustanovenia**

1. Funkcionárom SSTZ, ktorí vykonávajú funkciu v orgánoch SSTZ, zaniká funkčné obdobie riadnym uplynutím ich funkčného obdobia podľa doterajších stanov zo dňa 2.7.2011 a platných predpisov SSTZ.

2. Dňom účinnosti týchto stanov prechádzajú právomoci z Dozornej rady na kontrolóra SSTZ podľa článkov 39 a 40.

3. Členovia SSTZ, ktorí pred účinnosťou týchto stanov boli členmi SSTZ ako právnické osoby, sa považujú za riadnych členov podľa týchto stanov, ak tieto stanovy nestanovujú inak.

4. Všetci riadni členovia do 31.12.2016 zosúladia svoje stanovy s týmito Stanovami a následne ich predložia SSTZ na posúdenie ich súladu s týmito Stanovami.

5. Riadni členovia sú povinní splniť podmienky členstva v SSTZ.

6. Všetci športovci a športoví odborníci (tréneri, rozhodcovia, funkcionári, delegáti, zapisovatelia atď.) registrovaní v SSTZ podajú prihlášku za člena SSTZ po nadobudnutí účinnosti týchto stanov.

7. Doterajší členovia SSTZ, ktorí nesplnia podmienky členstva (odsek 5) alebo si nepodajú prihlášku (odsek 6) , strácajú členstvo v  SSTZ .

**Zrušovacie ustanovenie**

Stanovy SSTZ schválené Konferenciou SSTZ dňa 2.7.2011 sa zrušujú.

**Článok 56**

**Účinnosť**

1. Toto úplné znenie stanov, v znení dodatku zo dňa 19.6.2019, bolo vyhotovené a schválené na konferencii SSTZ dňa 19.6.2019, s účinnosťou odo dňa 19.6.2019.

